
I. Reglementări ale Organizaţiei Internaţionale a Muncii referitoare la dialogul social

Dialogul social s-a aflat în centrul  preocupărilor organizaţiilor internaţionale, în special a Organizaţiei Mondiale a Muncii care a definit dialogul social, obiectivele acestuia de a căuta consensul, de a crea cadrul participării democratice a părţilor interesate
. Conform definiţiei Organizaţiei Mondiale a Muncii -  ILO, dialogul social este orice formă de negociere, consultare sau simplul schimb de informaţii între reprezentanţii guvernelor, angajatori şi lucrători, pe probleme de interes comun legate de politica economică şi socială. Structurile şi procesul dialogului social eficient pot asigura rezolvarea unor probleme economice şi sociale, încurajează buna gestionare a afacerilor publice , favorizând  pacea şi stabilitatea socială. Dialogul social contribuie la prevenirea şi rezolvarea conflictelor.  Dialogul social este reglementat prin normele ILO: Convenţia nr.11 referitoare la dreptul de asociere (1921), Convenţia nr. 87 referitoare la libertatea sindicală şi protecţia dreptului sindical (1948), Convenţia nr. 98  referitoare la dreptul de organizare şi negociere colectivă, Convenţia nr.135 referitoare la reprezentanţii lucrătorilor (1971), Convenţia nr. 141 referitoare la organizaţiile lucrătorilor rurali (1975), Convenţia nr. 154 referitoare la negocierea colectivă (1981), Recomandarea nr.91 referitoare la convenţiile colective (1951), Recomandarea nr. 92 referitoare la arbitraj (1951), Recomandarea nr. 94 referitoare la colaborarea în întreprinderi (1952) etc.

Conform precizărilor Organizaţiei Internaţionale a Muncii, dialogul social poate lua forme variate, fiind, în general, după componenţa lui,  tripartit, atunci când guvernul este o parte oficială a dialogului şi bipartit, atunci când la dialog participă salariaţii şi conducerea întreprinderilor sau instituţiilor. În unele situaţii se optează pentru formula “tripartit plus”. Instituţiile dialogului social sunt definite prin compoziţia lor, fiind la rîndul lor instituţii tripartite sau bipartite.
Consultarea poate fi informală sau instituţionalizată, se poate desfăşura la nivel naţional, regional sau la nivelul întreprinderii. Consultarea se poate desfăşura la nivel interprofesional, sectorial sau o combinaţie a acestora.

Dialogul social poate lua diferite forme, de la simplul schimb de informaţii,   pînă la forme de interacţiune mai complexe. Consultarea  implică un schimb pe puncte de vedere asupra unor probleme aflate în dezbatere, negocierea se desfăşoară în vederea încheierii unor acorduri, iar negocierea colectivă reprezintă un indicator al capacităţii de a aplica dialogul tripartit. 

Conform prevederilor Organizaţiei Internaţionale a Muncii (Convenţia nr.110), negocierea colectivă impune respectarea unor condiţii indispensabile legate de constituirea sa democratică, de existenţa unui cadru juridic menit a garanta independenţa şi participarea efectivă a partenerilor sociali, precum şi un mecanism de aplicare pentru garantarea eficacităţii convenţiilor colective. Pe plan structural şi instituţional, echitatea şi eficacitatea negocierilor sunt consolidate prin prezenţa organizaţiilor legitime ale  lucrătorilor şi angajatorilor. 
II. Dialogul social la nivelul Uniunii Europene
Dialogul cu partenerii sociali constituie unul din pilonii modelului social european, menţionat în Tratatul de instituire a Comunităţii Europene.

Conform viziunii europene, dialogul social include discuţiile, consultările, negocierile şi acţiunile comune întreprinse cu organizaţiile reprezentative ale partenerilor sociali
. Dialogul social se bazează pe principiile solidarităţii, responsabilităţii şi participării şi, prin el, partenerii sociali contribuie la definirea normelor sociale europene, având un rol vital în guvernarea Uniunii Europene.  

Dialogul social european, bipartit sau tripartit, completează practicile naţionale ale dialogului social care se desfăşoară în majoritatea statelor membre.
Dimensiunea consultativă a dialogului social european a fost menţionată chiar în Tratatul de instituire a Comunităţii Europene a Cărbunelui şi Oţelului, din 1951, apoi în Tratatul de la Roma semnat în 1957. Ulterior, dialogul social european s-a amplificat şi structurat, încheindu-se un Acord al partenerilor sociali europeni asupra politicii sociale, în anul 1991. Acest acord va deveni baza Protocolului social anexat Tratatului de la Maastricht , din 1992, care menţiona obligativitatea instituţiilor europene de a consulta partenerii sociali asupra problemelor sociale şi introducea totodată posibilitatea acestora de a negocia între ei acorduri-cadru. 

Rolul desemnat partenerilor sociali  şi dialogului social în activitatea Uniunii Europene a fost expus în câteva  articole ale Tratatului de la Maastricht, aşa cum a fost menţionat de Tratatele de la Amsterdam (1997) şi Nisa (2000). Recunoaşterea importanţei partenerilor sociali şi a dialogului social sunt clar specificate in articolul 138 (1): Comisia va avea îndatorirea promulgării consultării în privinţa managementului (conducerii) şi a forţei de muncă la nivelul comunităţii şi de a lua  măsuri  relevante în facilitarea dialogului. Tipul de dialog dintre parteneri la care se referea tratatul este caracterizat de un înalt grad de autonomie. În mod special, articolul 139(1), dezbătând relaţiile locale sau inter-industriale, arată că “la cererea conducerii  sau a  angajaţilor, dialogul dintre ele la nivelul Comunităţii poate conduce la relaţii convenţionale, incluzând contracte”. Tratatul face o legătură puternică între dorinţa partenerilor sociali de la nivelul Comunităţii de a negocia contracte la  scară europeană şi implicarea în luarea deciziilor la nivelul UE. De asemenea, articolul 139(2) arată că “toate contractele încheiate la nivelul comunităţii vor fi implementate, fie în acord cu procedurile şi practicile specifice managementului şi forţei de muncă şi de Statele Membre sau, în cazul problemelor dezbătute în articolul 137, la cererea ambelor părţi, decizia fiind luată de Consiliu, la propunerea Comisiei”. Astfel, un contract încheiat de parteneri sociali, conform regulilor menţionate în articolul 139(2) poate fi o decizie finală a Uniunii. 
Subiectele principale dezbătute în articolul 137 al tratatului vizează:
a) protejarea sănătăţii şi siguranţei lucrătorilor; 

b) condiţiile de muncă; 

c) securitatea şi protecţia lucrătorilor; 

d) protecţia lucrătorilor trecuţi în somaj; 

e) informarea şi consultarea lucrătorilor; 

f) reprezentarea şi apărarea colectivă a intereselor lucrătorilor şi angajatorilor, incluzând decizii luate  în comun (nu se aplică salariilor, dreptului de asociere, dreptului la grevă sau impunerii neprezentării la muncă); 

g) condiţii de angajare pentru cetăţenii de alte nationalităţi care au rezidenţă legală pe teritoriul Comunităţii; 

h) intregrarea persoanelor excluse de pe piaţa muncii; 

i) egalitatea între sexe în ceea ce priveşte oportunităţile pe piaţa muncii şi a modului în care sunt trataţi la locul de muncă; 

j) lupta împotriva excluderii sociale; 

k) modernizarea regimurilor sociale de securitate. 

Punctele c), d), f), g) necesită decizia unanimă a Consiliului.

Deciziile Consiliului trebuie luate după consultarea Comitetului Economic şi Social European (CESE) . Subiectele de discuţie se referă la regularizarea pieţei muncii şi a politicii sociale.
Tratatul a adoptat  Protocolul asupra politicii sociale, anexat la Tratat, semnat de cele douăsprezece state membre, exceptând Marea Britanie. Acest angajament a marcat  începutul unei Europe sociale. Protocolul social aducea două inovatii esenţiale: recursul la procedura calificată pentru un anumit număr de materii şi organizarea dialogului social comunitar, dând partenerilor sociali posibilitatea de a negocia acorduri care vor putea face astfel obiectul directivelor comunitare. În anul 1998 a fost creat cadrul pentru dialogul sectorial european, înfiinţându-se 40 de comitete sectoriale ce reprezentau aproximativ 145 milioane lucrători din domenii diverse.

Tratatul de la Amsterdam, din 1997 , a integrat textul Acordului asupra Politicii sociale al Tratatului de la Maastricht şi a definit obiectivele Uniunii în domeniul politicii sociale. Tratatul a făcut referire la Charta comunitară a drepturilor sociale fundamentale ale lucrătorilor, şi a consacrat un capitol ocupării forţei de muncă, obiectiv care a devenit tema unei strategii europene care urma să ţină cont de evoluţia pieţei muncii. De asemenea au fost create numeroase comitete, formate din înalţi funcţionari naţionali şi reprezentanţi ai Comisiei Europene, menite a consulta partenerii sociali. Tratatul preciza materiile sociale care făceau obiectul deciziilor majorităţii calificate, adăugând la aceasta excluziunea socială. Totodata au fost definite condiţiile de intervenţie ale partenerilor sociali în procesul de decizie al Comisiei Europene. În anul 1998, Comisia Europeană a elaborat Comunicarea referitoare la adaptarea şi promovarea dialogului social la nivel comunitar.

Tratatul de la Nisa, din 2001, a  reîncadrat dialogul social în asamblul procesului legislativ comunitar. În anul 2002, Comisia a precizat viziunea asupra dialogului social, apreciat ca element esenţial al unei bune guvernări, în Comunicarea intitulată “Dialogul social european, forţă de modernizare şi de schimbare”
.
În anul 2004, Comisia Europeană a elaborat Comunicarea intitulată Parteneriat pentru schimbare, într-o Europă lărgită – a întări rolul dialogului social european
, prin care s-a propus elaborarea unei tipologii a rezultatelor dialogului social (acorduri, texte de orientare, avize comune etc). Acordurile exprimă decizia de a pune în aplicare directive europene şi obligaţia de a controla punerea lor în aplicare; textele de orientare (cadre de acţiune, linii directoare, coduri de conduită, orientări propriu-zise) nu au caracter constrîngător, dar reprezintă un mod de a  angaja un control periodic al unor angajamente convenite; avizele sunt destinate a exprima acordul cu politicile europene. Majoritatea textelor sunt instrumente tehnice, dar ele permit difuzarea bunelor practici şi participarea la proiecte comune. Comisia Europeană a propus elaborarea unor indicatori pentru a urmări aplicarea concretă a acordurilor convenite. 

Tratatul de la Lisabona din anul 2008 recunoaşte rolul deosebit al dialogului cu partenerii sociali (art. 152) şi prevede  ca instituţiile europene să consulte partenerii sociali asupra principiilor şi conţinutului tuturor iniţiativelor luate în domeniul social (art. 154). Procedura de consultare cuprinde două faze: o primă consultare în legătură cu orientarea acţiunii comunitare, urmată de consultarea asupra conţinutului acesteia. În urma consultărilor, se decide începerea negocierilor.
 Prevederile tratatelor au fost cuprinse în câteva directive importante referitoare la dialogul social, precum: Directiva 94/45/EC privind Comitetele Europene de Întreprindere, modificată de Directiva 2009/38 CE din 6 mai 2009 şi de Directiva 2008/109/EC privind adaptarea Directivei 94/45/EC, ca urmare a aderării Bulgariei şi Romaniei; Directiva 2001/86/EC din 8 octombrie 2001 care completează statutul societăţilor europene în ceea ce priveşte implicarea lucrătorilor;  Directiva 2002/14/EC privind cadrul general pentru informarea şi consultare a lucratorilor. Conform Cadrului general pentru informarea şi consultarea lucrătorilor, Cadrului pentru promovarea participării financiare a salariaţilor, Statutului societăţii europene, Statutului societăţii private europene, din anul 2011, lucrătorii participă şi vor fi informaţi şi consultaţi, la nivel european, în Comitetul European de Întreprindere. Modelele şi structurile de consultare sunt cuprinse în Codul de conduită internă în domeniul consultării partenerilor sociali. 

De la inceputul anilor '70, dialogurile sociale tripartite (dialogurile dintre partenerii sociali, Comisie şi Consiliu) au devenit parte integrantă a cooperării sociale. Organizaţiile sociale trebuie să întrunească următoarele cerinţe stabilite de Comisia Europeană în anul 2002: să fie multisectoriale, să reprezinte sectoarele sau categoriile specifice şi să fie organizate la nivel european; să fie alcătuite din organizaţiile care sunt recunoscute ca fiind părţi din structurile parteneriale sociale ale statelor membre şi să aibă capacitatea să negocieze acorduri şi, pe cât posibil, să fie reprezentative pentru statele membre; să aibă structurile adecvate pentru  a asigura participarea lor efectivă la procesul de consultare. La nivelul dialogului social european tripartit, instituţiile europene au exprimat  voinţa politică de a asocia strâns partenerii sociali la procesul integrării europene, culminând cu iniţierea Summit-ului social tripartit pentru creştere şi locuri de muncă. 
Partenerii sociali de dialog ai instituţiilor comunitare sunt: Confederaţia Europeană a Sindicatelor (CES), EUROCADRES şi Confederaţia Europeană a Cadrelor (CEC) pe de o parte, şi Centrul European al Întreprinderilor cu Participare Publică (CEEP), Uniunea Europeană pentru Artizanat şi IMM-uri (UEAPME) şi Uniunea Confederaţiilor Industriilor şi Patronilor din Europa (UNICE), pe de altă parte.
Confederaţia Europeană a Sindicatelor – CES
Creată în 1973, CES grupeaza atât sindicate naţionale ale Uniunii Europene şi ale ţărilor din Est, cât şi federaţii sindicale europene. Are 81 de organizaţii în 36 de ţări şi 11 federaţii sindicale europene. Ea reprezintă astfel peste 60 de milioane de membri. CES apără interesele muncitorilor la nivel european: drepturi sindicale, eliminarea oricărei forme de discriminare (în raport cu vârsta, rasa, nationalitatea etc), egalitate între bărbaţi şi femei, educare şi formare profesională. Reunit la fiecare 4 ani, Congresul CES fixează orientările majore. Comitetul executiv decide poziţiile de susţinut şi acţiunile sindicale de condus şi veghează la convergenţa pe plan european a politicilor revendicative şi contractuale ale afiliaţilor. CES a constituit trei institute: Institutul Sindical European (ISE) asupra cercetării sociale, Academia Sindicală Europeana (ASE-AFETT) asupra formării sindicale şi Biroul Tehnic Sindical (BTS) asupra sănătăţii şi securităţii în muncă.
Centrul European al Întreprinderilor cu Participare Publică – CEEP
Creat în 1961, CEEP reprezintă întreprinderile sau organizaţiile cu participare publică sau care asigură activităţi de interes economic general al ţărilor membre ale Uniunii Europene. Întreprinderile ţărilor non-comunitare aderă la CEEP în calitate de membri asociaţi. CEEP tratează diverse teme între care concurenţa, ajutoarele de stat, reţelele transeuropene, fiscalitatea, pieţele publice, politica regionala etc. Reunit la fiecare 3 ani, congresul determină linia politică. Comitetul delegaţilor fixează orientările politice şi ştiinţifice. În fiecare ţară, secţiunile naţionale lucrează în relaţie cu întreprinderile aderente, cu ceilalţi parteneri sociali şi cu diversele organisme profesionale. Comisiile permanente, alcătuite din experţi, elaborează studiile şi avizul CEEP, fiecare comisie având o responsabilitate tematică.
Confederaţia întreprinderilor europene – BUSINESSEUROPE

Creată în 1958, UNICE reprezintă federaţiile de patroni ale ţărilor Uniunii Europene şi ale ţărilor din Est. Are 34 de federaţii în 27 de ţări. UNICE este purtătorul de cuvânt oficial al întreprinderilor şi organizaţiilor patronale ale statelor membre. Acţiunile sale privesc, printre altele, competitivitatea europeană, stabilitatea monetară, politica concurenţei, valorizarea spiritului antreprenorial, dezvoltarea durabilă, ucenicia continuă etc. Consiliul preşedinţilor determină linia politică, implementată de comitetul executiv. Comitetul delegaţilor permanenţi grupează reprezentanţii federaţiilor la Bruxelles. 
Uniunea europeană a artizanatului şi a IMM-urilor (UEAPME)
Fondată în 1979, UEAPME cuprinde 78 organizaţii membre ce reprezintă aproximativ 11 milioane de întreprinderi, cu 50 milioane angajaţi.
Consiliul care reprezintă cadrele din industrie, servicii publice şi private, administraţie – EUROCARDES
Reuneşte 42 organizaţii naţionale; Confederaţia europeană a cadrelor – CEC – este independentă de CES şi reuneşte federaţii sectoriale europene şi 17 organizaţii naţionale.


În problemele de formulare şi aplicare a politicilor în domeniul forţei de muncă Comisia Europeană consultă, de asemenea, organizaţiile nonguvernamentale, fiind în contact cu Platforma ONG-urilor europene din sectorul social şi alte reţele de coordonare europeană. În cadrul programului european PROGRESS, Comisia Europeană a finanţat aceste reţele europene, precum şi funcţionarea Platformei. 

La nivel european, dialogul social bipartit e  articulat în trei forme distincte: 

a) dialogul inter-industrial; 

b) dialogul sectorial; 

c) dialogul inter-profesional

Conform articolului 152 al Tratatului de Funcţionare a UE (TFUE), din anul 2008, Comisia Europeană s-a angajat să promoveze şi să faciliteze dialogul social european la nivel interprofesional şi sectorial. 
Dimensiunea sectorială a dialogului social are o lungă tradiţie în statele membre UE. Comisia Europeană a creat peste 40 de comitete sectoriale din diferite domenii de activitate precum transport, agricultură, pescuit, metalurgie, educaţie, construcţii navale, servicii publice de sănătate, etc. Aceste comitete constituie spaţii de consultare asupra politicilor UE şi un cadru autonom de dialog între partenerii sociali, ducând la semnarea unor acorduri. În cadrul comitetelor participă organizaţiile partenerilor sociali, organizaţii patronale de sector, mari federaţii sindicale sectoriale. Organizaţiile care se recunosc reciproc şi au obiective comune, pot solicita Comisiei Europene constituirea unui comitet sectorial, Comisia acordându-le sprijin logistic şi operaţional. În prezent ele sunt implicate în dezbaterea obiectivelor şi acţiunilor cuprinse în Strategia Europa 2020. Obiectivele complexe ale dialogului social au impus o capacitate de negociere crescută, prin utilizarea unor forme diverse de negociere sectorială. În acest domeniu, rezultate importante s-au obţinut în legătură cu poziţii comune în domenii importante, în particular, aşa-numitele “înţelegeri cadru” referitoare la concediul parental, lucrul part-time(1997), cu contractele de angajare cu durată fixă (1999) care au devenit ulterior decizii oficiale ale Consiliului  şi sunt parte a legislaţiei comunitare. Dialogul social sectorial european înregistrează în prezent evoluţii noi
, putând fi monitorizat prin urmărirea bazei de date a Observatorului Social European (OSE)
. Pe baza acestor date, au fost elaborate ghiduri şi coduri de bună conduită.

Comitetele de dialog social sectorial CDSS au fost create pe domenii, la cerere. În anul 2005, erau 28 comitete, în anul 2009 erau 38 – comitete care au propriul regulament de funcţionare şi cuprind reprezentanţi sindicate/patronate, în număr de 40 sau maxim 54 membri (care se reunesc odată pe an). S-a propus crearea unui Comitet European de Dialog Social Sectorial.


Din anul 2002, a progresat deosebit cooperarea plurisectorială, pe teme de interes precum limitarea stressului, a violenţei, domeniul telework etc. Forma de cooperare plurisectorială a fost cea a forumurilor de legătură, formă propusă de Comisia Europeană..


Dialogul social interprofesional la nivel european a fost preocupat de problemele legate de utilizarea forţei de muncă, facilitând dialogul sindicate şi angajatori pe teme orizontale ale acestei probleme. Structurile dialogului interprofesional european sunt Comitetul Dialogului Social – CDS - principal organ bipartit care se reuneşte de 3-4 ori pe an pe aceste teme. El constituie grupuri de lucru şi reuniuni de negociere în care partenerii sociali intră în negociere pe anumite dosare. 
La nivelul întreprinderilor, Comisia Europeană susţine adoptarea unor practici capabile a favoriza inserţia socială, provocările actuale fiind promovarea flexisecurităţii şi gestionarea diversităţii. Din conceptul de responsabilitate socială a întreprinderilor fac parte susţinerea inovaţiei, gestionarea sănătăţii personalului, formarea profesională, învăţarea pe tot parcursul vieţii, problemele de protecţia mediului. In ultimele decenii, în statele membre ale UE funcţionează un model de relaţii industriale bazate pe o autonomie puternică a partenerilor sociali în definirea regulilor contractuale, în probleme  legate de timpul de lucru, condiţiile de lucru, modalitatea de plată etc. La nivel european a fost înfiinţat Observatorul European al Relaţiilor Industriale – EIRO. Studii recente arată că responsabilitatea socială a întreprinderilor a constituit un element important al dialogului social, impunând profesionalizarea lui
.

În ultimii ani, numărul consultărilor a crescut considerabil, iar Comisia Europeană a dezvoltat procedura analizei de impact a consultărilor sectoriale referitoare la iniţiativele sale. Observatoarele sectoriale care monitorizează aceste date au pus în evidenţă condiţiile unui impact pozitiv al consultărilor, în special necesitatea exprimării unor reacţii în timp util, profesionalizarea dialogului. Comisia Europeană a recomandat recent ca preocupările prioritare să fie acelea legate de competenţă şi ocuparea forţei de muncă
. Aceste noi provocări impun o capacitate administrativă deosebită a partenerilor sociali, susţinută prin fonduri acordate din Fondul Social European
. 


Guvernarea democratică europeană impune implicarea activă a partenerilor sociali în procesul decizional al Uniunii Europene, ea fiind inclusă în Catea Albă a guvernării Europene
. Consultarea este obligatorie şi sistematică, se desfăşoară cu scopul de a obţine acordul părţilor, prin adoptarea unei Cărţi Verzi în domeniile aflate în dezbatere. Dialogul social şi calitatea relaţiilor industriale se află actualmente în centrul modelului social european.


Numeroase directive europene conţin dispoziţii care permit partenerilor sociali să ţină cont de diversitatea situaţiilor naţionale, alteori  sunt solicitaţi a negocia pentru a găsi soluţii pentru respectarea acestora. La nivel local pot fi găsite soluţii noi, în diverse domenii, şi, de aceea s-a acordat o atenţie deosebită partenerilor sociali regionali şi locali. Anual, într-o conferinţă special organizată, Comisia Europeană prezintă un raport care cuprinde date statistice cantitative şi calitative, destinate  informării partenerilor sociali europeni şi naţionali. Comisia Europeană a recomandat statelor membre să asocieze partenerii sociali, transpunând pe plan naţional politica comunitară în domeniu. 
III. Dialogul social european în unele state membre ale UE

a) Aplicarea Directivei 2002/14/EC privind cadrul general pentru informarea şi consultare a lucratorilor
Directiva 2002/14/EC privind cadrul general pentru informarea şi consultarea lucratorilor, numită pe scurt „Directiva informare-consultare” , a avut, la nivelul statelor membre, o aplicare foarte diversă, un rol important avându-l istoria naţională, tradiţia relaţiilor între diferiţi actori, rolul statului şi manifestarea unor relaţii sociale specifice. Directiva nu a fost transpusă de toate statele membre nici până în prezent. În Ungaria, legea adoptată în 1992 a impus teoretic crearea comitetelor de întreprindere. În practică, această prevedere s-a aplicat cu întârziere.
Procedurile de informare şi consultare, precum şi desemnarea partenerilor sociali  au variat considerabil de la o ţară la alta, reprezentanţii personalului din întreprindere fiind desemnaţi fie prin „alegerile profesionale” sau prin intermediul sindicatelor
. În unele state, numai sindicatele pot reprezenta angajaţii (exemplu: Estonia, Irlanda, Letonia, Lituaţia, Malta, Polonia, Cehia, Marea Britanie, Suedia etc). În alte ţări există un dublu canal de reprezentare: unul sindical şi o instanţă reprezentativă aleasă de salariaţi (exemplu: Germania, Austria, Belgia, Danemarca, Spania, Finlanda, Franţa, Grecia, Ungaria, Italia, Luxemburg, Olanda, Portugalia, Slovacia, Slovenia etc.). În timp, s-au produs permanent schimbări la nivel naţional.

Majoritatea statelor recunosc în întreprinderi atât rolul sindicatelor, cât şi al comitetelor de întreprindere.

Codul Muncii din Franţa cuprinde în Cartea a III-a, organismele de reprezentare ale personalului (minimum 11 delegaţi ai personalului), comitetele de întreprindere, comitetele de grup, precum şi consultarea în întreprinderile cu dimensiune comunitară, comitetele de igienă, securitate şi condiţii de muncă.

Legea referitoare la reînnoirea democraţiei sociale şi reforma timpului de lucru, din 20 august 2008 a modificat regulile de reprezentativitate a reprezentanţilor salariaţilor şi a acordat un rol mai mare acordurilor semnate în întreprinderi faţă de acordurile de ramură. Legea a clarificat normele de funcţionare ale sindicatelor în întreprinderi şi instituţii şi la nivel interprofesional. Conform legii, alegerile profesionale organizate o dată la 4 ani, în două tururi, stabilesc în mod obiectiv audienţa lor, ca şi reprezentativitatea lor. În întreprinderi, pragul de reprezentativitate este de 10% din voturile exprimate în primul tur şi, la nivel interprofesional, pragul este de 8%. Legea acordă o mai mare libertate de alegere salariaţilor în protocolul preelectoral stabilit, precum şi noi reguli de desemnare a delegatului sindical. Prevederi speciale sunt legate de condiţiile de validitate ale acordurilor colective  (30% voturi).

Tradiţia din Spania a consolidat activitatea asociaţiilor salariaţilor (mai ales în timpul dictaturii), care au înlocuit un timp activitatea sindicatelor. Legea referitoare la libertatea sindicală din 1985 şi acordul cadru din 2004 referitor la negocierea colectivă, au redimensionat dialogul social. În Spania, reprezentarea salariaţilor se face prin dublu canal: comitetele de întreprindere alese şi sindicatele
.

Comitetele de întreprindere pot fi alese în orice întreprindere care are mai mult de 10 angajaţi. În întreprinderile cu peste 50 de angajaţi, aleşii sunt membri ai Comitetului. Comitetele se compun exclusiv din salariaţi, aleşi de două colegii (a lucrătorilor manuali şi nemanuali). Preşedintele aparţine sindicatului majoritar. Comitetul participă la negocierea colectivă. 

În Suedia, ţară în care sindicalismul are un nivel ridicat, a fost recunoscută aproape exclusiv reprezentarerea angajaţilor pe cale sindicală (legea din 1977, completată de acordul din 1982). Câteva întreprinderi au creat consiliile de întreprindere.

În Germania funcţionează un sistem foarte precis, definit de câteva legi elaborate în perioada 1972-1976. Acesta a fost acceptat şi integrat de toţi actorii: conducere, salariaţi, întreprindere. Consilile de întreprindere (Betriebsrat) au monopolul de reprezentare a salariaţilor şi reprezintă un element esenţial al democraţiei industriale, inserându-se în mecanismul cogestionării. Ele reprezintă un partener recunoscut de conducere ca unic reprezentant al salariaţilor. Aceste consilii trebuie să existe în orice întreprindere cu peste 5 angajaţi şi sunt alese pe o perioadă de 4 ani, fiind total independente (nu primesc mandat imperativ de la salariaţi sau sindicate). Consilile sunt completate de alte două instanţe: delegaţia tinerilor lucrători cu vârstă de maximum 24 ani, aleşi de salariaţi; şi de comitetul economic, în întreprinderi cu peste 100 de angajaţi, formată din mebrii aleşi de consiliu (în care pot participa şi angajatorii). În întreprinderi există, de asemenea, „oameni de încredere” desemnaţi de sindicate care fac legătura între sindicat şi conducere. Sistemul german a influenţat sistemul din Ungaria. 
Austria are un sistem asemănător, legea din 1974 precizând modul de funcţionare a consiliilor de întreprindere, cu componente diferite ale funcţionarilor şi lucrătorilor. Ele pot avea un consiliu comun, dacă două treimi din membri decid.

Marea Britanie a rămas fidelă tradiţiei liberale, sindicatele fiind, în majoritatea cazurilor, singurele reprezentante ale intereselor salariaţilor. Ele însele sunt apreciate ca reprezentative, prin propria lor putere de a se impune în rezolvarea unor conflicte de muncă. Există câteva întreprinderi în care conducerea a înfiinţat comitete de întreprindere ale căror componenţă şi atribuţii variază de la o întreprindere la alta. În Marea Britanie şi Irlanda, înfiinţarea lor se face prin negociere cu compania.
Olanda reprezintă un caz intermediar, comitetul de întreprindere fiind compus doar din angajaţi, fără reprezentarea angajatorului. Consiliul are două funcţii: aceea de a apăra interesele angajaţilor, dar şi ale întreprinderii. În practică, el se preocupă mai ales de problemele interne ale întreprinderii. Comitetul lasă negocierea asupra condiţiilor de muncă, în sarcina sindicatului.

În Danemarca, delegaţii sindicali (tillidsmand) sunt aleşi de sindicalişti, iar în Franţa, fiecare din cele 5 confederaţii şi sindicatul autonom pot fi reprezentate într-o  secţie sindicală care are mai mulţi delegaţi. În Franţa există o procedură în două tururi. În primul tur, doar sindicatele prezintă liste, iar dacă acestea nu obţin cvorumul, se pot elabora liste libere. 
În Portugalia, Constituţia permite crearea comisiilor lucrătorilor pentru apărarea intereselor lor şi intervenţia lor democratică în întreprindere. Alături de ele există delegaţie sindicală. În anul 1988, în Grecia, legea a permis crearea consililor lucrătorilor, alături de sindicate. În Grecia, consiliile se înfiinţează numai la iniţiativa angajaţilor. În Italia, ele au fost create prin consens colectiv. Italia, după celebrul acord Saint Thomas (1993), a creat un sistem original de reprezentare care combină două surse de legitimare: 2/3 din membrii Reprezentanţei Sindicale Unificate (RSU) sunt aleşi de salariaţi pe liste sindicale, iar 1/3 este repartizată între alte organizaţii sindicale care îşi împart locurile în mod egal.
În unele state europene se recunoaşte o anume primordialitate structurii sindicale. În numeroase state (Belgia, Luxemburg, Franţa, Spania, Italia, Portugalia, Olanda, sindicatele stabilesc listele candidaţilor pentru consilii. În Lituania şi Slovacia, consiliile au fost iniţiate de reprezentanţi ai angajaţilor.
În Bulgaria, Directiva „Informare/comunicare” a fost aplicată creându-se, în multe cazuri, consilii la iniţiativa sindicatelor şi doar în 11 cazuri – la cererea angajaţilor. 
În Ungaria, ele au fost cerute de sindicate (91%) şi 9% la iniţiativa angajaţilor, în mod similar procedându-se în Slovenia. În Polonia, 69% din consiliile de muncă au fost înfiinţate la cererea sindicatelor şi 31% la cererea altor organizaţii. 

Nivelul bipartit al dialogului social în Cehia s-a desfăşurat, iniţial, prin dialogul dintre angajatori şi sindicate. Prima Confederaţie Sindicală a fost Confederaţia Artelor şi Culturii (KUK). După amendarea Codului Muncii, în anul 2001, Consiliul Angajaţilor a devenit noua formă de organizare a angajaţilor în întreprinderi, consilii care au dreptul de a fi informate şi au rol consultativ. Ele nu au înlocuit sindicatele, ci s-au alăturat acestora (ca în alte state europene). Consiliile s-au înfiinţat în întreprinderile cu minimum 25 de angajaţi şi pot avea, conform legii, între 3-15 membri. Ele au fost înfiinţate prin aplicarea Directivelor europene 94/45/EC (care recomanda înfiinţarea European Works Council care există în corporaţiile transnaţionale) şi a Directivei 2002/14/EC. Cele mai importante organizaţii ale angajatorilor sunt Confederaţia angajatorilor şi antreprenorilor şi Confederaţia industriei şi transportului (care cuprinde 34 asociaţii). În Cehia, când nu există sindicat în întreprindere, se pot constitui comitete de întreprindere care au dreptul de a fi informate şi consultate, ca şi pe acela de a participa la negocieri. 
La nivel european, gradul de acoperire al consiliilor lucrătorilor este variat: Austria - 14%; Belgia 43 - 47%; Danemarca - 56%; Bulgaria - 10%; Germania -  10%; Grecia - 2%; Franţa - 46%; Italia - 40%; Irlanda - 16%; Lituania - 30%; Polonia -  9%; Spania - 58%; Slovacia - 23% companie, 43% sindicate; Slovenia - 20%; Olanda - 70%; Marea Britanie - 38% în instituţii
.

În cadrul întreprinderilor europene, dialgul social dobândeşte o arhitectură reînnoită, ţinînd cont de nivelul de expertiză al sindicatelor şi de normele internaţionale
.

b) Instituţii de dialog social tripartit la nivel naţional
 
AUSTRIA

Consiliul Consultativ pe probleme economice şi sociale (Beirat fur Wirtschaftsund Sozialfragen) din Austria a fost instituit în anul 1963, pe baza Acordului informal stabilit între patru mari organizaţii austriece ale partenerilor sociali (Camera economică federală, Camera federală a muncii, Confederaţia sindicatelor, Camera pentru agricultură). Acest acord a fost modificat, fiind adaptat evoluţiei situaţiei economice şi sociale a ţării.

Consiliul Consultativ nu are personalitate juridică, ci se bazează pe o structură formată voluntar şi informal.

Consiliul Consultativ elaborează studii şi avize pe probleme economice şi sociale care conţin recomandările comune ale celor patru parteneri, adresate guvernului federal şi altor decidenţi.
Consiliul Consultativ este format din 21 persoane: 16 membri ai Consiliului şi 5 experţi permanenţi. El mai are 2 secretari generali (unul al angajatorilor, altul al angajaţilor). Unul din membrii este preşedintele Institutului austriac pentru studii economice.

Structura şi funcţionarea Consiliului Consultativ diferă de modelele consiliilor economice şi sociale europene. El are natură informală, nu are bază legală, nici regulament intern, ci se bazează pe practica tradiţională de dialog. Nu are buget propriu. Îşi desfăşoară activitatea în sediul organizaţiei care deţine preşedinţia. Membrii Consiliului nu sunt remuneraţi, iar cheltuielile sunt acoperite în părţi egale.

Ca mod de lucru, se poate menţiona faptul că grupul de lucru transmite textele Consiliului care dă avizul.

BELGIA
Dialogul social în Belgia este determinat de caracteristicile societăţii, de manifestarea marilor clivaje care au marcat istoria ţării: clivajul creştin/laic, clivajul dreapta/stânga şi cel determinat de comunităţile existente, în special cele ale flamanzilor şi walonilor. Constituirea şi funcţionarea dialogului social a fost influenţată şi de existenţa, în unele zone ale ţării, a numeroase minorităţi ceea ce a impus obţinerea unui consens permanent pe problemele aflate în dezbatere. Regulile acestei adevărate culturi a compromisului au fost convingerea că niciun grup nu va folosi forţa; voinţa de a ţine cont de preocupările minorităţilor; respectarea soluţiilor juridice şi constituţionale complexe;  permanenta luare în considerare a cadrului european de abordare a problemelor. În acest context, au fost luate măsuri şi au fost constituite mecanisme de protecţie a minorităţilor caracterizate prin pragmatism şi eficienţă. Soluţiile variate şi complexe au avut la bază opoziţia fermă faţă de violenţă. Compromisul, în general, s-a fundamentat pe acceptarea statului ca reprezentant al monarhiei echilibrate; pe o concepţie care susţine serviciul public funcţional; pe încrederea în instrumentele juridice de arbitraj în caz de conflict.
La nivel naţional, principalul organism de dialog social tripartit este Consiliul Central al Economiei
, organism consultativ interprofesional şi paritar, creat prin legea din 20 septembrie 1948, cu modificările ulterioare. Consiliul reuneşte reprezentanţii sindicatelor din sectorul privat  şi angajatori, cât şi reprezentanţi ai lumii academice. Misiunea acestui organism este aceea de a elabora, din iniţiativă sau la solicitarea autorităţilor, rapoarte pe anumite teme de interes sau de a aviza unele propuneri pe teme economice naţionale. 
Consiliul are doar rol consultativ, avizul nefiind obligatoriu, decizia aparţinând guvernului şi Parlamentului. Pe lângă funcţia consultativă, Consiliul are misiunea de a organiza dialogul între interlocutorii sociali, să iniţieze forumuri de analiză a unor probleme socio-economice, prin consultarea unor experţi externi.
Consiliul este un organ paritar care este compus din cel mult 50 de membrii şi 50 supleanţi. Membrii sunt numiţi, la propunerea organizaţiilor reprezentative ale angajatorilor şi angajaţilor, prin Decret regal, pentru o perioadă de 4 ani. Din cadrul lor, 6 sunt recunoscuţi pentru competenţa lor ştiinţifică sau tehnică.  Consiliul este prezidat de o personalitate independentă care nu aparţine nici administraţiei nici organizaţiilor reprezentative. Preşedintele este numit de rege, după consultarea Consiliului, pentru o perioadă de 6 ani.  Preşedintele conduce dezbaterile din Consiliu  Birou şi din comisii.
Adunarea plenară a Consiliului este organul de decizie, în cadrul ei se votează avizele şi rapoartele finale pregătite de subcomisii. Votul este nominal nu prin organizaţia reprezentativă.

Adunarea plenară deleagă gestionarea curentă Biroului, compus din 12 membrii, desemnaţi paritar de reprezentanţii sindicatelor şi patronatelor. 

La nivelul Consiliului funcţionează comisii mixte formate din membrii Consiliului şi experţi ai Consiliului sau ai Consiliului Naţional al Muncii. Ele sunt formate pe teme variate precum politica economică şi socială, politica UE, organizarea economiei, dezvoltarea durabilă, concurenţă.


Consiliul elaborează un raport anual tehnic referitor la îndeplinirea obiectivelor Strategiei de la Lisabona care constituie baza acordurilor interprofesionale bianuale şi care, la rândul lor, devin baza negocierilor colective asupra salariilor şi condiţiilor de muncă pe sectoare economice şi la nivel de întreprinderi. Raportul prezintă date comparative cu situaţia din alte state europene, având la bază indicatori multiplii. Monitorizarea activităţilor UE reprezintă o misiune importantă a Consiliului.
Consiliul supraveghează, de asemenea, activitatea de informare şi comunicare a comitetelor de întreprindere..


Un alt organism de dialog social tripartit este Consiliul Naţional al Muncii
, instituit prin Legea din 29 mai 1952, cu modificările şi completările ulterioare. Acest Consiliu a continuat activitatea unor organisme similare create încă de la sfârşitul secolului al XIX-lea, cum au fost: Comisia Muncii, creată în anul 1886, Consiliile pentru Industrie şi Muncă (1887), Consiliul Superior al Muncii(1892), Consiliul Superior al Muncii şi Protecţiei sociale (1935), Consiliul Naţional al Muncii (1952). 

Consiliul Naţional al Muncii reuneşte organizaţiile reprezentative ale lucrătorilor şi angajatorilor din lumea economică şi socială belgiană. El are 26 membrii efectivi şi 26 membrii supleanţi, numiţi prin Decret regal, pentru o perioadă de 4 ani. Locurile sunt repartizate în mod egal între reprezentanţii lucrătorilor şi cei ai angajatorilor.

Consiliul dă avize referitoare la proiectele de lege ale guvernului şi Parlamentului din domeniu social şi avizează activitatea comisiilor paritare. Proiectele de lege din domeniul dreptului muncii, individual şi colectiv, precum şi cele legate de securitatea socială, trebuie să aibă în mod necesar avizul Consiliului.

Din anul 1968, CNM are competenţa de a participa la elaborarea şi semnare unor convenţii colective de muncă, fie pentru ansamblul sectoarelor de activitate economică, fie pentru unele sectoare.

CNM se reuneşte în sesiune plenară cel puţin o dată pe trimestru, la convocarea peşedintelui. Pentru luarea deciziilor referitoare la convenţiile colective este necesară prezenţa a cel puţin jumătate din reprezentanţii partenerilor sociali, iar pentru elaborarea avizelor este nevoie, de obicei, de un vot unanim acordat. Dacă nu se obţine acordul unanim, punctele divergente sunt menţionate în texte.

Structura organizatorică este formată din preşedinte, biroul executiv şi comisii.
Biroul executiv fixează ordinea de zi, pregăteşte şedinţele, supraveghează executarea deciziilor Consiliului, supune Consiliului propunerile bugetare anuale. Comisiile îndeplinesc sarcinile repartizate de biroul executiv şi îşi desfăşoară activitatea pe domenii specifice: Comisia consiliilor de întreprindere, Comisia relaţiilor individuale de muncă, Comisia relaţiilor colective de muncă, Comisia pentru securitate socială, Comisia Organizaţiei Internaţionale a Muncii.


Consilul Central al Economiei şi Consiliul Naţional al Muncii sunt cele două instituţii cupolă ale unei structuri de negociere-dialog care s-a dezvoltat de-a lungul timpului în Belgia şi care se articulează pe diferite nivele. Problemele de interes comun sunt organizate în comisii mixte din care fac parte membrii celor două Consilii şi experţi.
La nivelul de bază, întreprinderea are un consiliu al întreprinderii, cu competenţe definite în Convenţia colectivă de muncă nr.9, încheiată de CNM, pe 9 martie 1972, odată cu prevederile referitoare la funcţionarea Comitetului pentru protecţia muncii. 

La nivelul ramurilor sau sectoarelor de activitate, funcţionează comisii şi subcomisii paritare care permit organizaţiilor lucrătorilor şi angajatorilor să încheie convenţii colective de muncă şi să reglementeze condiţiile de muncă. Problemele economice sunt abordate în cadrul unor comisii consultative, numite consilii profesionale.

Cele două consilii naţionale reunesc, prin acţiunea lor conjugată, la nivel federal şi interprofesional, reprezentanţii lucrătorilor şi angajatorilor din majoritatea ramurilor economice.

Reformele instituţionale de descentralizare din anii”80 au investit comunităţile şi regiunile cu diferite competenţe în domeniul economic şi social. În acest context au fost înfiinţate organe regionale de dialog formate din organizaţiile lucrătorilor şi angajatorilor. 

Cele două consilii naţionale (CCE şi CNM) au contacte permanente cu organismele regionale de dialog social (Consiliul Economic şi Social al Regiunii Walone – CESRW , cele ale regiunii flamande, germane  şi cel al regiunii Bruxelles).
Pe plan interprofesional se desfăşoară în mod regulat întâlniri numite grupul celor 10, cadru în care se iau hotărârile decisive pe teme profesionale, economico-sociale. Pe baza acestor discuţii se semnează acordurile interprofesionale şi se stabilesc strategiile de dialog cu guvernul, precum şi adoptarea unor poziţii comune pe plan european şi internaţional. Aceste organizaţii sunt reprezentate în Consiliul Economic şi Social European.edcial européen aux

hec.europa.e
BULGARIA

Consiliul Economic şi Social a fost creat prin Legea referitoare la CES care a intrat în vigoare în anul 2001, începându-şi activitatea în anul 2003. Activitatea CES este reglementată de lege şi un regulament intern.
Consiliul Economic şi Social este un organ consultativ independent, finanţat de la bugetul de stat. El exprimă voinţa şi interesele societăţii civile organizate, fiind un forum care permite consultări pe tema politicilor economice şi sociale. El promovează participarea organizaţiilor societăţii civile la viaţa economică şi socială a ţării. CES este numit „parlamentul civil” al ţării, „puntea” dintre guvern şi cetăţeni.
CES este forma instituţionalizată a dialogului social care are loc între Preşedinte, Parlament, Consiliul de Miniştri şi organizaţiile societăţii civile, pe principalele probleme economice şi sociale. CES asigură participarea societăţii civile, permiţând exprimarea opiniilor, propunerilor în legătură cu procesul decizional al autorităţilor bulgare şi cu legislaţia care le influenţează interesele. CES îşi desfăşoară activitatea pe baza principiilor independenţei, cooperării, egalităţii, pluralismului de opinii. În CES – organism independent consultativ, nu este reprezentat guvernul.
CES adoptă avize referitoare la legile şi probleme economice şi sociale. Avizele sunt elaborate la solicitarea Preşedintelui Republicii, Preşedintelui Parlamentului şi Consiliului de Miniştri, ca şi din proprie iniţiativă.

CES este compus dintr-un preşedinte şi 36 de membri, repartizaţi în trei grupe. Preşedintele este ales de Parlament, la propunerea Consiliului de Miniştri după un acord prealabil dat de grupele reprezentate în Consiliu.

Adunarea plenară este compusă din trei grupuri.

Primul grup este format din 12 membri numiţi de instanţele de conducere ale organizaţiilor angajatorilor, reprezentative la nivel naţional, şi recunoscute de Consiliul de Miniştri, conform Codului Muncii.

Al doilea grup este format din 12 membri numiţi de instanţele conducătoare ale organizaţiilor lucrătorilor şi angajaţilor, reprezentative la nivel naţional, şi recunoscute de Consiliul de Miniştri, conform Codului Muncii.

Al treilea grup are 12 membri – câte un reprezentant al producătorilor agricoli, al cooperativelor, organizaţiilor artizanale, organizaţiilor profesionale sectoriale, al consumatorilor, al organizaţiilor de femei, al ecologiştilor, al persoanelor cu handicap, al pensionarilor, al persoanelor defavorizate, doi specialişti în economie, numiţi de Consiliul de Miniştri, la propunerea Ministerului Economiei şi Ministrului Muncii.

Preşedintele şi membrii Consiliului sunt numiţi pentru o perioadă de 4 ani.

Instanţele de conducere ale CES sunt: Preşedintele, Adunarea plenară şi Consiliul preşedinţilor. Consiliul preşedinţilor este compus din Preşedinte şi trei vicepreşedinţi, numiţi de fiecare grup.

CES adoptă avize asupra unor proiecte de lege, programe şi planuri naţionale de dezvoltare economico-sociale; asupra unor legi ale Parlamentului; asupra unor probleme strategice. CES elaborează rapoarte anuale asupra dezvoltării economico-sociale şi analize ale problemelor economico-sociale incluse în planul anual de acţiune al CES. 

Adunarea aprobă avizele, regulamentul interior, planul anual de activitate, bugetul anual şi raportul anual. Avizele şi analizele CES sunt transmise instituţiilor publice şi sunt publicate în Buletinul oficial şi pe site.

Reuniunile adunării sunt convocate de preşedinte sau la cererea a cel puţin 1/3 din membrii Consiliului sau Consiliului preşedinţilor. 

Comisiile permanente şi comisiile temporare sunt formate conform legii şi regulamentului intern, iar preşedinţii lor sunt aleşi de adunare. Comisiile sunt: Comisia de politică economică, de buget, finanţe, asigurări şi securitate socială; Comisia pentru politică socială; Comisia de muncă, venituri, nivel de trai şi relaţii industriale; Comisia pentru cooperare internaţională şi integrare europeană. Comisiile permanente elaborează proiecte de aviz şi analize care sunt supuse aprobării adunării. Sesiunile plenare ale CES sunt publice. 

Consiliul Naţional pentru Cooperare Triparită  (NCTC) este un organism consultativ pe probleme de muncă, asigurări sociale şi nivel de trai. Acesta este consultat cu privire la proiectele deciziilor guvernului în aceste domenii, conform prevederilor Codului Muncii. Cooperarea tripartită este reglementată prin Codul Muncii. Legea prevede ca guvernul să consulte partenerii sociali, dar nu este obligat să le aplice, întrucât decizia finală o iau guvernul şi parlamentul. Dacă guvernul nu consultă partenerii sociali, legalitatea deciziilor luate poate fi contestată. Dacă partenerii sociali refuză să participe la dialogul social, guvernul poate adopta o parte a legislaţiei în domeniu.

Conform legii, partenerii sociali pot participa la gestionarea fondurilor de asigurări sociale.
În Codul Muncii au fost stabilite principalele cerinţe care trebuie îndeplinite de către organizaţiile sindicale şi angajatori, în scopul de a fi atribuit statutul de reprezentant şi de a participa la dialogul tripartit
.

Criteriile de reprezentare pentru asociaţiile patronale sunt:
· organizaţia să aibă nu mai puţin de 500 de membri, fiecare dintre aceştia având nu mai puţin de 20 de angajaţi;
· organizaţia să aibă cel puţin 2 organizaţii locale, cu nu mai puţin de 10 membri fiecare, în mai mult de o cincime din industriile menţionate în NCEA (unde există 99 industrii);
· organizaţia să aibă structuri locale în mai mult de o cincime din municipalităţile bulgare (263 în total) şi să aibă un organism naţional de management;
· organizaţia să aibă statutul de persoană juridică.

Pentru organizaţiile sindicale, criteriile sunt:

· trebuie să aibă cel puţin 50.000 de membri;

· trebuie să aibă cel puţin de 50 de organizaţii cu minim 5 membri, stabilite în mai mult de jumătate din industrii;

· trebuie să aibă structuri locale în mai mult de jumătate din municipalităţile bulgare şi un for de gestionare la nivel naţional.
Reprezentativitate este evaluată odată la 3 ani. În Bulgaria există 6 asociaţii patronale şi 3 organizaţii sindicale. Principalii parteneri sociali sunt Asociaţia Industrială - BIA, Camera de Comerţ şi Industrie - BCCI, Uniunea antreprenorilor privaţi - BUPE, Uniunea pentru iniţiativă economică (UEI), Confederaţia angajatorilor şi a industriaţilor - CEIBG, Asociaţia Capitalului Industrial - BICA, Confederaţia Sindicatelor Independete - CITUB, Confederaţia Muncii Podkrepa, Uniunea Sindicatelor Unite Promiana.
 Toţi partenerii sociali sunt membri ai unor structuri pentru integrare europeană.
Din Consiliu Naţional pentru Cooperare Triparită  fac parte un număr egal de reprezentanţi ai guvernului (unul trebuie să fie cel puţin vice-prim ministru) şi ai organizaţiilor reprezentative ale angajatorilor şi sindicatelor. 

NCTC are comisii permanente pe probleme: venituri şi standarde de trai; securitate socială; legislaţia muncii; consecinţe sociale ale restructurării şi privatizării; politica bugetară. Fiecare comisie este formată din câte 2 reprezentanţi din fiecare grup. Grupurile de lucru se creează atunci când există probleme în domeniile respective. 
Activitatea Consiliului este susţinută de un secretariat cu 4 membri (1 secretar, personal tehnic şi 2 consilieri).

În august 2009, Consiliul a analizat problemele crizei actuale şi pachetul de propuneri legislative iniţiate de noul guvern şi a înaintat propriile sale iniţiative cuprinse în Planul Naţional de Acţiune pentru ocuparea forţei de muncă.

Noul model de relaţii industriale a fost reglementat în Bulgaria prin Codul Muncii şi a fost adaptat permanent, în acord cu evoluţiile relaţiilor de muncă la nivel naţional şi european. Negocierile colective se desfăşoară la nivel de sector şi de companie, iar condiţiile de negociere sunt precizate în Codul Muncii, pentru fiecare nivel, separat (sector şi ramură).

Negocierea este cel mai bine reglementată la nivel de întreprindere. În Bulgaria nu s-a dezvoltat negocierea colectivă la nivel regional.
În ultima perioadă a crescut rolul consiliilor de muncă care au contribuit la punerea în aplicare a acordurilor europene pentru munca la distanţă şi pentru limitarea stresului, legislaţie a cărei aplicare este întârziată şi nu a fost considerată o prioritate pe termen scurt. În legislaţie nu există prevederi referitoare la munca la distanţă şi nici un mod de instituţionalizare a acesteia. Uniunea întreprinderilor private a aplicat însă Acordul european privind munca la distanţă.

În Bulgaria funcţionează şi alte instituţii de gestionare a problemelor sociale: Consiliul de Supraveghere al Institutului Naţional pe probleme de Securitate Socială; Adunarea reprezentanţilor a Corpului de control al gestionării fondului naţional de asigurări de Sănătate (1/3 reprezentanţi angajatori, 1/3 reprezentanţi sindicate, 1/3 guvern); Consiliul Naţional de Promovare a forţei de Muncă (organism de consultare al Ministerului Muncii), Consiliul Naţional privind Condiţiile de Muncă (format din reprezentanţi ai tuturor Uniunilor angajatorilor, sindicate, guvern); Consiliul de Administraţie al fondurilor „pentru condiţii de muncă” şi a celor de garantare a creanţelor angajatului (fond creat de Institutul Naţional de Securitate Socială); Agenţia Naţională pentru Educaţie şi Formare Profesională; Consiliul Consultativ al Institutului Naţional de Conciliere şi de arbitraj (compus din reprezentare egală a guvernului, angajatorilor şi sindicatelor). Alte organe: Consiliul pentru controlul postprivatizare al clauzelor sociale ale contractelor, Consilii pentru administrarea fondurilor pentru pensii obligatorii, asigurări voluntare de pensii, Consilii de consultare ale Comisiilor parlamentare şi ale unor comisii ale Ministerului Muncii. Consiliul Naţional pentru Condiţii de Muncă este considerat la nivel european o formă de dialog de succes.ploent_social/esf/docs/tp_social_partners_fr.pdf htt.europa.euemployment_social/esf/docs/tp_social_partners_fr.pdfpartenaires sociaux sur la période 202006

CEHIA
Dialogul social în Cehia se caracterizează prin stabilitatea cadrului legal şi  instituţional, precum şi prin tradiţia dialogului social între guvern şi partenerii sociali. Reglementarea dialogului social este făcută prin Constituţie (art. 10), prin prevederile Codului Muncii (2001), Legea referitoare la negocierea colectivă (1991), Legea referitoare la asocierea cetăţenilor(1990), cu modificările ulterioare.  
Dialogul social în Cehia este structurat pe mai multe nivele, nivelul cel mai înalt fiind negocierile triparite între guvern/sindicate/angajatori (neregelementat prin lege). Nivelul de bază este cel industrial, unde au loc negocierile colective între sindicate şi angajatori (menţionat în Codul Muncii), existând şi nivelul comunicării şi informării la nivelul companiilor (nivel prevăzut în Codul Muncii). După aderarea ţării la UE, dezvoltarea dialogului social a devenit o prioritate majoră. 
Începând din anul 1998, în Cehia s-a dezvoltat dialogul social la nivel regional. Tema principală a acestui dialog este şomajul. La nivel regional, funcţionează Consiliul pentru Cooperare Socială şi Economică din Ostrava şi Most. 

Din anul 1998, la nivel naţional se organizează Conferinţa Socială, pentru dezbaterea anuală a principalelor reforme. 
Instituţiile dialogului social tripartit, la nivel naţional sunt:: Consiliul Naţional Tripartit; Consiliul pentru Cooperare Socială şi Economică (RHSD); Consiliul pentru Dialog între Parteneri Social (RDSP), creat  în 1997. Consiliul Naţional Tripartit desfăşoară o activitate bazată pe reguli şi proceduri menţionate în statutul său. 

Consiliul pentru Cooperare Socială şi Economică - RHSD este o platformă instituţionalizată creată pentru dialogul social dintre guvern, sindicate şi angajatori, numit tradiţional Consiliu de concertare socială, existent încă din anul 1900, care a evoluat în acord cu dezvoltarea societăţii cehe. În prezent, Consiliul reprezintă un organ comun de  negociere şi iniţiativă al guvernului, sindicatelor şi angajatorilor, cu scopul de a obţine consensul pe probleme esenţiale ale dezvoltării economice şi sociale. Statutul şi regulamentul interior de funcţionare ale Consiliului au fost adoptate în anul 1997 şi au permis crearea unui climat de încredere reciprocă şi cooperare  între partenerii sociali în perioada tranziţiei şi în etapa actuală. 
Adunarea generală, în plen, este organul suprem al acestui organism tripartit şi se compune din 8 reprezentanţi ai guvernului, 7 reprezentanţi ai sindicatelor, 7 reprezentanţi ai angajatorilor. Actualmente, partenerii sociali ai guvernului sunt Confederaţia ceho-moravă a sindicatelor, Asociaţia sindicatelor independente; din partea angajatorilor participă Uniunea industriei şi transporturilor şi Confederaţia asociaţiilor angajatorilor.
Structura organizaţională este formată din: Adunarea generală, Biroul Consiliului, echipele şi grupurile de lucru, precum şi un secretariat.
Adunarea generală reprezintă instanţa supremă de negociere. În cadrul ei se dezbat proiecte de lege, concepte şi  strategii de dezvoltare sau se abordează probleme concrete importante care pun în discuţie coeziunea socială. La propunerea Biroului se formează grupuri de lucru, acesta numind şefii grupurilor de lucru şi echipele de lucru.

Biroul este organul executiv care se reuneşte între sesiunile plenare. El examinează documentele strategice, organizează dezbaterile legate de anumite diferende, studiază şi apreciază dialogul social. 
Echipele de lucru şi grupurile de lucru sunt organe formate din experţii permanenţi ai Consiliului. Grupurile de lucru tematice sunt organizate pe teme specifice şi au caracter temporar. Echipele şi grupurile examinează documentele, pregatesc şi elaborează avizele, ca şi documentele de informare aflate în atenţia Consiliului. Ele participă în comun la elaborarea proiectelor de lege.  
Echipele sau comisiile sunt organizate pe teme precum: probleme tripartite şi organizaţionale; servicii şi administraţie publică; educaţie şi resurse umane;afaceri sociale; securitatea muncii;probleme ale UE; politica economică; salarii, remuneraţii şi alte probleme; drepturile lucrătorilor, negociere colectivă şi locuri de muncă; fiscalitate şi asigurări; reforma pensiilor; probleme culturale; dezvoltarea regională; sănătate publică; protecţia pieţei naţionale; restructurare industrială regională; transporturi; de modificare a regulamentului Consiliului; de cooperare cu OIM. 

Secretariatul pregăteşte proiectul ordinii de zi şi rezolvă problemele tehnice şi organizaţionale ale reuniunilor. 

În cadrul Consiliului pentru Cooperare Socială şi Economică - RHSD – se încheie în fiecare an acorduri generale între guvern şi Consiliu.

Un alt organism consultativ este Consiliul Naţional Economic NERV- care, din ianuarie 2009, sprijină guvernul în realizarea reformelor economice. În contextul manifestării crizei economice, guvernul a consultat Consiliul pentru a evita a găsi cele mai bune soluţii, pentru a evita producerea unor erori şi pentru a evalua consecinţele sociale ale măsurilor luate în această perioadă.
ESTONIA

Consiliul Economic şi Social este format prin reprezentarea egală (6+6+6) a celor trei parteneri sociali. Guvernul numeşte cinci experţi independenţi (cercetători, personalităţi ştiinţifice), ca şi Preşedintele Consiliului. Pot fi invitaţi experţi din afară pentru a fi consultaţi.

Preşedintele Consiliului este secretarul general adjunct din Ministerul afacerilor sociale. Ceilalţi vicepreşedinţi sunt numiţi din partea angajatorilor şi a angajaţilor.

Asistenţa tehnică este asigurată de Ministerul afacerilor sociale şi e finanţat de la buget. Ministrul afacerilor sociale supune avizului propunerile. Consiliul se reuneşte de patru ori pe an, iar programul său se stabileşte prin acord tripartit. Avizul se înaintează guvernului şi colectivităţilor locale şi regionale (dacă este cazul).

Guvernul informează membrii Consiliului în legătură cu deciziile sale.
FRANŢA
Specialiştii afirmă că, din perspectivă istorică, în Franţa, dreptul muncii era, în mod definitoriu, de origine statală, legile şi regulamentele fiind elaborate de instituţiile statului. Partenerii sociali erau informaţi doar de proiectele sau deciziile guvernamentale.  Consultarea, care presupune un proces interactiv între guvern şi partenerii sociali, avea un rol secundar. Etapa negocierii, în care partenerii sociali puteau defini ei înşişi regulile aplicabile, prin încheierea unui acord colectiv care devenea baza legii,  era mai puţin utilizată. Încă din anii ’70, pentru majoritatea legilor s-a solicitat un acord naţional inteprofesional (exemplu, legea pentru salariul minim – 1970; legea referitoare la formarea profesională – 1971, etc.).

Negocierile colective au fost clarificate prin Poziţia comună a partenerilor sociali asupra căilor şi mijloacelor de aprofundare a negocierii colective (iulie 2001) şi prin Acordul naţional interprofesional (ANI), elaborat pe 5 decembrie 2003. Legea din 3 ianuarie 2003 referitoare la relansarea negocierilor colective în domeniul disponibilizărilor, a implicat partenerii sociali în procesul restructurărilor, a contribuit la clarificarea unor aspecte legate de negocierile colective. Totuşi, experienţa a arătat că dialogul social era puţin formalizat, modalităţile variind de la un domeniu la altul. Modelul francez de dialog social se caracteriza printr-un amestec între formal şi informal, adesea neproductiv. Coexistenţa mai multor proceduri, care nu erau înscrise într-un cadru definit dinainte,  ducea adesea la neînţelegeri între guvern şi partenerii sociali. Negocierile nu aveau un caracter sistematic (diferit de practica comunitară, dreptul francez nu prevedea un timp de negociere între patronat şi sindicat). În acest context s-a impus o reformă legislativă amplă referitoare la dreptul muncii şi la dialogul social. După reformă, guvernul sesiza oficial partenerii sociali înaintea elaborării oricărui proiect de lege referitor la reforma dreptului muncii, cu scopul de a se angaja negocieri ulterioare. După negociere, guvernul putea renegocia, în caz de eşec, sau putea, în cazul obţinerii unui acord, să reţină textul din acord sau să-l refuze motivând decizia. Parlamentul avea aceleaşi opţiuni: fie a aproba acordul, fie să-l respingă.

Tensiunile apărute în timpul „crizei CPE”, în jurul contractelor de primă angajare, din decembrie 2005, au impus rediscutarea temei dialogului social, nevoia ieşirii din logica conflictului, prin consolidarea culturii negocierii, a compromisului şi responsabilităţii – aşa cum a subliniat Preşedintele Franţei
.

Legea din 2007 a promovat un principiu simplu: orice proiect de reformă în domeniul dreptului muncii, forţei de muncă, formării profesionale va face obiectul unei concertări în vederea eventualei deschideri a negocierii naţionale interprofesionale. Legea prevedea, de asemenea, consultarea obligatorie a Comisiei naţionale pentru negocieri colective, Comitetului superior pentru angajare sau Consiliului Naţional al formării profesionale pe tot parcursul vieţii asupra proiectelor legislative şi regulamentelor din domeniul respectiv. 
În anul 2009, Banca Mondială aprecia că Franţa pierde 1 punct din PIB din cauza climatului nefavorabil dintre salariaţi şi patroni, ceea ce ar impune recentrarea dialogului social la nivelul întreprinderii.

Criza economică actuală a adus în prim plan problema restructurărilor şi concedierilor colective, ceea ce a reactualizat nevoia informării şi consultării lucrătorilor. Revizuirea Directivei în anul 2009, a adus înnoiri în anul 2011, când va fi aplicată Charta comunitară a drepturilor sociale fundamentale ale lucrătorilor, chartă care a reafirmat dreptul la consultare şi informare în situaţii de restructurare sau fuziune a întreprinderilor
.
Noul Cod al Muncii din Franţa a intrat în vigoare pe 1 mai 2008 (prin Legea din 21 ianuarie 2008 – partea legislativă şi decretul din 7 martie 2008 – partea reglementativă). În Partea a II-a, Cartea a II-a referitoare la negocierea colectivă – convenţiile şi acordurile colective de muncă, Capitolul I abordează tema dialogului social art. de la L 2211-1 la L 2211-3. Se aplică angajatorilor de drept privat, instituţiilor publice. Legea din anul 2007 a introdus în Codul Muncii o procedură de consultare obligatorie, aplicabilă tuturor proiectelor de reformă lansate de guvern, în domeniul dreptului muncii, utilizării forţei de muncă, formării profesionale – care devine terenul unei negoiceri naţionale interprofesionale (art. L-101 din Codul muncii). Negocierea poate fi urmată, dacă părţile convin, de încheierea unui acord. În acest context a fost consolidată informarea partenerilor sociali şi dialogul cu guvernul pe proiecte sociale
.

În Franţa consultarea s-a realizat, la nivel naţional, în instanţe consultative variate pe probleme legate de utilizarea forţei de muncă, dreptul muncii, formarea profesiei prin: Comitetul superior pentru forţa de muncă, Comisia naţională de negociere colectivă pe teme de extindere a acordurilor colective, Consiliul naţional al formării profesionale pe toată durata vieţii, Consiliul superior al participării, Consiliul superior al consiliilor prud’hommes, Consiliul superior de prevenire a riscurilor profesionale, Consiliul naţional de inserţie prin activitate economică, Comisia naţională de lupta contra muncii ilegale, Consiliul superior pentru egalitate profesională între femei şi bărbaţi. 
Consiliul Economic, Social şi de Mediu (CESE ) poate fi sesizat în legătură cu orice proiect de lege sau decret cu caracter economic şi social. În acelaşi mod sunt solicitate instanţele de expertiză şi diagnosticare (ex. Consiliul de orientare pentru politica forţei de muncă COE). CESE poate fi sesizat, de asemenea, pe cale petiţională, pe orice problemă cu caracter economic, social şi de mediu. Petiţia trebuie să fie semnată de cel puţin 500.000 de persoane majore, de naţionalitate franceză sau rezidenţi. Ea se adresează, printr-un mandatar unic, Preşedintelui Consiliului. Biroul se pronunţă asupra ei, în interval de un an, şi se pronunţă prin aviz în adunarea în plen.
Statutul CESE este definit în Titlul XI al Constituţiei din 4 octombrie 1958, cu modificările ulterioare. Constituţia stabileşte modul de sesizare a CESE, numărul maxim al membrilor, domeniile de competenţă. Misiunile, organizarea şi funcţionarea CESE  au fost precizate în legea organică specifică, decrete şi ordonanţe (cea mai importantă fiind  Ordonanţa nr. 58-1360), care au definit condiţiile de desemnare a membrilor CESE. Decretul din 29 decembrie 2010 a fixat noua organizare a CESE şi a stabilit  lista secţiilor CESE: secţia pentru afaceri sociale şi sănătate; secţia pentru muncă şi ocupare a forţei de muncă; secţia pentru amenajarea durabilă şi teritorială; secţia pentru economie şi finanţe; secţia pentru afaceri europene şi internaţionale; secţia agricultră, pescuit, alimentaţie; secţia pentru mediu; secţia educaţie, cultură şi comunicare; secţia pentru activităţile economice.

Decretul nr. 84-558 din 1984, modificat prin Decretul nr. 2010-886 din 29 iulie 2010, a fixat condiţiile de desemnare a membrilor CESE. Conform acestor prevederi, membrii trebuie să aibă cel puţin 18 ani, să aparţină de cel puţin doi ani categoriei pe care o reprezintă şi să îndeplinească condiţiile Codului electoral (L.O. 127, 129, 130).

Consiliul Economic, Social şi de Mediu este adunarea constituţională consultativă în care sunt reprezentate principalele activităţi economice şi sociale. Consiliul permite colaborarea diferitelor categorii profesionale şi asigură participarea lor la politica economică şi socială guvernamentală.

Misiunile şi competenţele Consiliului au fost reformulate în urma revizuirii Constituţiei şi în urma promulgării Legii nr. 2010-704 din 28 iunie 2010.

Conform acestor prevederi, CESE are următoarele misiuni:

· a consilia guvernul şi Parlamentul şi a participa la elaborarea politicii economice, sociale şi de mediu;
· a favoriza, prin componenţa sa, dialogul dintre categorii socio-profesionale a căror preocupare este aceea de a-şi asuma interesul general;
· a promova dialogul constructiv şi cooperarea cu adunările consultative create în cadrul colectivităţilor teritoriale, precum şi cu cele europene şi internaţionale;
· a contribui la informarea cetăţenilor.

CESE poate fi sesizat de primul ministru în legătură cu orice proiect de lege, plan sau activitate de programare cu caracter economic, social şi de mediu, la a cărei elaborare poate fi asociat. Premierul poate sesiza CESE şi pentru legi de orientare plurianuale în domeniul finanţelor publice, proiecte de legi, ordonanţe, decrete. Consiliul poate fi consultat pe orice problemă cu caracter economic, social şi de ptoecţia mediului de Preşedintele Adunării Naţionale sau Senatului. Consiliul se poate, de asemenea, autosesiza şi poate solicita atenţia guvernului şi Parlamentului în cazul unor reforme, atunci când consideră necesar. În acest cadru, avizele CESE sunt transmise primului ministru, preşedinţilor Adunării Naţionale şi Senatului şi sunt publicate în Jurnalul Oficial.

 CESE cuprinde 233 membri, reprezentanţi ai societăţii civile, desemnaţi pentru un mandat de 5 ani. Ei pot avea cel mult 2 mandate consecutiv.
Cei 69 reprezentanţi ai salariaţilor sunt desemnaţi astfel: 17 reprezentanţi desemnaţi de Confederaţia franceză democratică a muncii, la propunerea Uniunii Confederaţiei cadrelor şi inginerilor; 6 reprezentanţi desemnaţi de Confederaţia franceză a lucrătorilor creştini; 17 reprezentanţi desemnaţi de Confederaţia generală a muncii – Forţa muncitorească; 7 reprezentanţi reprezentând Confederaţia CGC; 3 reprezentanţi ai Federaţiei sindicale unitare; 1 reprezentant al USS. Desemnarea celor 27 reprezentanţi ai întreprinderilor private neagricole se face printr-un acord al organizaţiilor. Cei 27 reprezentanţi ai exploataţiilor şi activităţilor agricole sunt desemnaţi astfel: 7 desemnaţi de Adunările permanente ale Camerelor pentru agricultură, 9 de Federaţia Naţională a Sindicatelor exploatărilor agricole, 2 reprezentanţi desemnaţi de organizaţia Tinerii agricultori, câte 1 reprezentant al altor 2 organizaţii. Din Consiliu mai fac parte 10 reprezentanţi ai artizanilor (5 reprezentanţi ai Camerelor reprezentative şi 5 reprezentanţi ai organizaţiilor profesionale); 4 reprezentanţi ai profesiunilor liberale care sunt desemnaţi de Uniunea Naţională a asociaţiilor profesionale liberale (din sănătate, profesii juridice şi altele); 8 reprezentanţi ai economiei cooperatiste, solidare, mutuale; 4 reprezentanţi ai cooperativelor agricole de producţie; 10 reprezentanţi ai asociaţiilor familiale; 8 reprezentanţi ai asociaţiilor şi fundaţiilor; 11 reprezentanţi ai activităţii economice şi sociale din teritoriu; 4 reprezentanţi ai tinerilor (2) şi studenţilor (2); 28 reprezentanţi ai asociaţiilor de protecţie a mediului şi vânătorilor şi alte personalităţi. 
Indemnizaţiile acordate consilierilor reprezintă 1/3 din nivelul indemnizaţiilor parlamentare, plus acordarea unui credit pentru transport.

Consiliul dispune de un personal format din 145 funcţionari specializaţi (47% femei, 53% bărbaţi).

Funcţionarea Consiliului este apropiată de cea a adunărilor parlamentare, Consiliul reunindu-se pe tot parcursul anului. Adunările în plen au loc de două ori pe lună, cei 233 membri votând avizele prezentate de secţii. Ordinea de zi este stabilită de Birou. Miniştrii implicaţi asistă la adunare şi la dezbateri. 
Secţiile, delegaţiile şi comisiile temporare constituie formele de lucru ale CESE. Ele elaborează studii şi proiecte de aviz în domeniul lor de competenţă, definit prin decret. Delegaţiileşi comisiile temporare pot fi create pentru studierea unei probleme particulare sau a unei probleme care depăşeşte competenţa unei secţii.

Secţiile sunt formaţiunile de lucru obişnuite ale CESE, fiecare secţie fiind compusă din 27-29 consilieri, desemnaţi de Birou, la propunerea grupelor şi 8 membri ai secţiei. Secţiile pregătesc proiectele de aviz care vor fi supuse votului în plen.

Titlul VII al Codului Muncii (art. L-2271-1) se referă la o altă instituţie de dialog social naţional, Comisia Naţională de negociere colectivă care are ca misiune să propună ministrului muncii orice măsură menită a facilita dezvoltarea negocierii colective (mai ales armonizarea definiţiilor pe ramură); să dea un aviz proiectelor de lege, ordonanţelor şi decretelor referitoare la relaţiile individuale şi colective de muncă, în special la negocierea colectivă; să avizeze orice extindere sau lărgire a convenţiilor şi acordurilor de muncă; să dea un aviz proiectelor de lege, ordonanţelor şi decretelor referitoare la relaţiile individuale şi colective de muncă, în special la negocierea colectivă; să avizeze orice extindere sau lărgire a convenţiilor şi acordurilor de muncă; să dea, la cererea a jumătate din comisia competentă să avizeze o interpretare a unei clauze ale unei convenţii sau a unui acord colectiv; să dea un aviz motivat referitor la fixarea salariului minim; să urmărească evoluţia salariilor efective şi a remuneraţiilor minimale determinate prin convenţii şi acorduri colective; să facă anual bilanţul negocierii colective; să urmărească anual aplicarea principiilor: la muncă egală, salariu egal, principiul egalităţii profesionale între femei şi bărbaţi, de protecţie a persoanelor cu handicap etc., să urmărească situaţia persoanelor cu vârstă de peste 50 de ani pentru a propune soluţii pentru menţinerea sau întoarcerea lor la muncă.

Comisia naţională de negociere colectivă cuprinde reprezentanţi ai Statului, Consiliului de Stat, reprezentanţi ai organizaţiilor angajatorilor şi sindicatelor reprezentative la nivel naţional. Conform Codului Muncii, partea reglementativă, articolul R 2272-1, Comisia este formată din: ministrul muncii sau un reprezentant care este preşedintele Comisiei, ministrul agriculturii, ministrul economiei, Preşedintele secţiei sociale a Consiliului de Stat, 18 reprezentanţi ai organizaţiilor angajatorilor (şi din mediul rural, artizani, profesii liberale, profesii publice) şi 18 reprezentanţi ai sindicatelor. Comisia are subcomisii (pentru acorduri şi convenţii, salarii etc.) care pot crea grupuri de lucru pe teme.
Anual, Comisia naţională pentru negociere colectivă va avea un schimb de informaţii între guvern şi partenerii sociali. La această reuniune va participa premierul care prezintă programul de reformă şi calendarul (art. L 101-3). Parteneri sociali (organizaţii sindicale a salariaţilor şi angajatorilor interprofesionale recunoscute, reprezentative la nivel naţional). Guvernul va adresa partenerilor sociali o documentare referitoare la orientarea generală, exprimând diagnosticul, obiectivele şi modalităţile vizate în negociere (art. L 101-1).
În Franţa, Titlul II al Codului Muncii se referă la obiectivul şi conţinutul convenţiilor şi acordurilor colective de muncă. Conform prevederilor, convenţia colectivă tratează ansamblul problemelor referitoare la relaţiile colective între angajatori şi salariaţi, pentru orice categorie profesională. Acordul colectiv abordează unul sau mai multe subiecte determinate din acest ansamblu. Garanţiile colective de care beneficiază salariaţii sunt înscrise în Codul securităţii sociale. Capitolul II se referă la regulile aplicabile ficărui nivel de negociere (acorduri interprofesionale, profesionale). Titlul IV se referă la domeniile şi periodicitatea negocierii obligatorii, Titlul VI se referă la aplicarea acordurilor şi convenţiilor colective.
FINLANDA

Consiliul Economic este un organ de cooperare între guvern, Banca Naţională şi principalele grupuri sociale din ţară.
Consiliul Economic are ca obiectiv esenţial dezbaterea problemelor economice fundamentale cu scopul de a asigura prosperitate ţării.

Problemele abordate sunt cele legate de creştere, stabilitate, politica veniturilor şi a structurii economiei. El are, de asemenea, rolul de a asigura spatele dialogului dintre guvern, partenerii sociali şi Banca Naţională pe probleme legate de politică monetară a Băncii Centrale Europene. Consiliul este prezidat de primul ministru. Impactul activităţii Consiliului asupra procesului decizional este indirect.

În afara premierului, Consiliul este format din 10 până la 20 de membri desemnaţi de guvern. Mandatul Consiliului este de 2 ani. Lucrările Consiliului nu sunt publice.

ITALIA
Consiliul Naţional pentru Economie şi Muncă este un organism consultativ al guvernului, Parlamentului, al regiunilor şi provinciilor autonome care acordă, la cerere, avize în domeniile economice şi sociale.

Consiliul a fost instituit prin articolul 99 al Constituţiei italiene (din ianuarie 1957), activitatea şi structura sa fiind reglementată prin Legea nr. 936 din 1986 şi prin Legea nr. 383 din anul 2000, cu modificările ulterioare.

CNEL elaborează avizele cerute de anume instituţii, avize asupra legislaţiei naţionale şi regionale din domeniul economic şi social. Consiliul poate realiza studii şi anchete în aceste domenii. El redactează rapoarte asupra pieţei muncii la nivel naţional, local şi pe sectoare, precum şi studii asupra nivelului salariilor şi veniturilor. Consiliul examinează, pe baza rapoartelor prezentate de guvern, politicile comunitare şi guvernamentale din domeniu. Consiliul poate depune proiecte de lege celor două Camere ale Parlamentului. Iniţiativa legislativă trebuie să obţină aprobarea Adunării, cu majoritate de 3/5 din voturi. Iniţiativele sunt trimise Preşedintelui Consiliului de Miniştri care le va prezenta Camerelor Parlamentului.
Consiliul Naţional pentru Economie şi Muncă este compus din reprezentanţii organizaţiilor cu caracter social şi de voluntariat, cele mai reprezentative, precum şi experţi din domeniile socio-economice.

Preşedintele Consiliului este numit independent de membrii Consiliului,  reprezintă Consiliul şi conduce activităţile sale.
Consiliul îşi desfăşoară activitatea pe baza unui program anual, aprobat de Adunare, la propunerea Preşedintelui şi în colaborare cu Biroul şi comisiile. Comisiile, comitetele şi observatoarele au rolul de a elabora analize pregătitoare şi alcătuiesc dosarele supuse dezbaterii Adunării.

Consiliul are 121 membri, din care: 8 experţi desemnaţi de Preşedintele Republicii; 4 experţi desemnaţi de Preşedintele Consiliului; 44 reprezentanţi ai organizaţiilor salariaţilor; 18 reprezentanţi ai organizaţiilor profesionale; 37 reprezentanţi ai organizaţiilor de întreprindere; 10 reprezentanţi ai asociaţiilor din domeniul social şi voluntariat.

Adunarea este organul care exprimă colegial voinţa Consiliului. Ea alege 2 vicepreşedinţi care colaborează cu Preşedintele în cadrul Biroului. Cererile de avize sunt repartizate preşedinţilor comisiilor corespunzătoare.
Consiliul este organizat pe comisii competente în domeniu, comitete, Observatoare şi grupuri de lucru. Secretariatul general acordă suportul activităţilor.

CNEL gestionează arhivele naţionale legate de contractele colective de muncă şi banca de date referitoare la piaţa muncii.

În cadrul Consiliului activează Organismul Naţional de coordonare pentru integrarea socială a imigranţilor.

LITUANIA

Consiliul Triparit (CT) a fost creat pe 5 mai 1995 în Lituania, ca urmare a încheierii unui acord de parteneriat tripartit între guvern, sindicate şi organizaţiile patronale, cu scopul de a rezolva probleme sociale, economice şi ocupare a forţei de muncă şi de a favoriza pacea socială. În anul 1999, guvernul s-a angajat printr-un nou acord să ofere sindicatelor şi organizaţiilor angajatorilor informaţii asupra oricărui proiect de lege în domeniul profesional, social şi economic şi, la cererea părţilor, să poarte discuţii în Consiliul tripartit. În anul 2002 a fost semnat al treilea acord care a vizat participarea la elaborarea Codului Muncii în cadrul Consiliului tripartit. În anul 2004, luna octombrie, a fost elaborată legea referitoare la comitetele de întreprindere. Comisia de conciliere şi arbitraj analizează conflictele sociale. În iunie 2005, a fost semnat un nou acord.

Consiliul tripartit este un organism care consiliază Parlamentul şi guvernul pe probleme socio-economice şi de muncă. Principalele misiuni ale consiliului sunt:

· a formula recomandări referitoare la proiectele de lege şi decretele guvernului în domeniul socio-economic şi de muncă;
· a elabora, fie la cererea guvernului sau a membrilor săi, fie din proprie iniţiativă, studii şi rapoarte pe probleme economice şi sociale relevante (probleme de muncă, salarii, economie, ocuparea forţei de muncă, securitate socială, educaţie, sănătate);
· a elabora şi a pune în aplicare programe comune anuale şi trianuale care să stea la baza colaborării între parteneri, pe probleme concrete.

Consiliul Tripartit ese compus din reprezentanţi ai sindicatelor, organizaţiilor patronale şi guvernului. Numărul membrilor este limitat la 15 (câte 5 reprezentanţi pentru fiecare parte): reprezentanţii salariaţilor, delegaţi şi aleşi de comun acord de asociaţiile sindicale; reprezentanţii angajatorilor delegaţi şi aleşi de comun acord de organiazţiile patronale naţionale; reprezentanţii puterii executive, delegaţi şi numiţi de guvern. Durata mandatului membrilor este fixată de instituţia care l-a acordat.

Preşedintele Consiliului tripartit este ales, prin principiul rotaţiei, pe o durată de 4 luni, după acordul tuturor părţilor.

Organele constitutive ale CT sunt adunarea în plen, comisiile permanente şi temporare. Secretariatul aparţine Ministerului muncii şi protecţiei sociale, iar finanţarea este asigurată din bugetul de stat.
Comisiile permanente şi temporare se constituie din reprezentanţii fiecărui partener şi sunt girate de secretariat. Comisiile tripartite sunt: Comisia pentru relaţii de muncă; Comisia pentru remunerearea muncii; Comisia pentru ocuparea forţei de muncă şi protecţie socială; Comisia pentru aplicare a normelor internaţionale referitoare la muncă ale OIT.

Consiliul poate, din proprie iniţiativă, să examineze proiecte de lege sau alte norme legale din domeniul social, economic şi muncă, şi poate face observaţii, recomandări, propuneri, juridic neconstrângătoare guvernului şi parlamentului.

Consiliul tripartit adoptă deciziile pe bază de consens, iar acestea sunt consemnate în procese verbale şi sunt semnate de preşedinte şi secretar.

LUXEMBURG
Consiliul Economic şi Social este un organism de dialog social, sub tutela primului ministru, instituit prin Legea din 21 martie 1966, modificată semnificativ prin Legea din 15 iunie 2004 referitoare la reforma CES. Activitatea CES se desfăşoară conform Regulamentului intern din iunie 2005.

Consiliul Economic şi Social este un organ consultativ care studiază, la cererea guvernului sau din proprie iniţiativă, probleme economice, sociale şi financiare de interes pentru sectoare economice sau pentru ansanblul economiei naţionale. Consiliul acordă, în primul trimestru al anului, un aviz asupra evoluţiei economico-sociale şi financiare a ţării. Avizul ia în considerare datele şi documentele puse la dispoziţie de Serviciul central de Statistică şi Studii Economice, Inspecţia Muncii, Inspecţia Securităţii Sociale, Administraţie Forţei de Muncă etc.

Celelalte avize ale Consiliului sunt date mai ales la cererea guvernului, pe probleme economco-sociale generale sau specifice.

Consiliul organizează dialogul social naţional şi asigură relaţia cu instituţiile europene de dialog social.. 

Guvernul comunică Consiliului Economic şi Social proiectele de lege şi datele necesare solicitate.

CES este compus din 39 de membri şi 39 supleanţi, repartizaţi în 3 grupe: 18 reprezentanţi ai patronatelor, numiţi de guvern la propunerea organizaţiilor profesionale cele mai reprezentative; 18 reprezentanţi ai salariaţilor numiţi de guvern la propunerea organizaţiilor profesionale reprezentative; 3 reprezentanţi cu competenţă recunoscută în domeniul economic şi social, numiţi direct de guvern. În anumite situaţii, un membru paote fi revocat, la cererea organizaţiilor.

Preşedintele şi cei doi vicepreşedinţi sunt numiţi de Marele Duce, la propunerea Consiliului, pentru o perioadă de 2 ani.

Prin Regulament, grupul patronal (18 membri) este format din: 13 reprezentanţi ai întreprindeirlor, 2 reprezentanţi ai profesiilor liberale, 3 reprezentanţi din agricultură, viticultură. Grupul salarial (18 membri) este compus din 14 reprezentanţi din sectorul privat şi 4 reprezentanţi din sectorul public.

Principalele misiuni ale CES sunt: 
· organizarea dialogului social naţional;
· aplicarea dialogului social european structurat pe plan naţional; 
· consilierea guvernului în domeniul politicii supranaţionale în domeniile economic, social şi financiar;
· organizarea consuultărilor delegaţiei luxemburgheze cu instanţe consultative supranaţionale (CES al Marii Regiuni transfrontaliere- CESGR şi CESE);
· acordarea anuală a avizului asupra situaţiei economico-sociale şi financiare a ţării;
· emiterea unor avize, la cererea guvernului, pe probleme de interes economic, social şi financiar şi pe probleme specifice;
· avizarea unor decizii ale comitetului de coordonare tripartit;
· avizarea, în diferite stadii ale elaborării lor, a unor linii de orientare (LDI), legate de mari orientări politico-economice (GOPE), a liniilor directoare pentru forţa de muncă (LDE), elaborate de Consiliul European.

Adunarea în plen analizează problemele aflate în discuţie şi dă un aviz asupra lor. Ea poate decide constiuirea unui grup de lucru care elaborează proiectul de aviz. Biroul este organul executiv al CES şi este compus din Preşedinte, 2 vicepreşedinţi desemnaţi de Adunare pe principiul rotaţiei între cele 3 grupe.
Grupul de lucru desemnează un preşedinte care coordonează activitatea şi care este asistat de raportori. Proiectul de aviz este supus votului Adunării şi apoi este transmis premierului. Avizul se adoptă cu 2/3 din voturi. 
OLANDA
Sistemul de dialog social din Olanda
, constituit după război, a evoluat dificil, fiind relansat prin acordul numit Vassenaar, în 1982. Principiul de bază al dialogului social din Olanda este acela al încrederii între parteneri, în vederea obţinerii consensului, sistem vechi de peste 50 de ani.

În principial există două structuri ale partenerilor sociali, cu care guvernul dialoghează: Fundaţia Muncii şi Consiliul Economic şi Social. 

Consiliul Economic şi Social (SER) este principalul organ consultativ al guvernului pe teme de politică economică şi socială, la nivel naţional şi internaţional. El reprezintă interesele angajaţilor şi angajatorilor. Legea referitoare la organizarea vieţii economice precizează misiunile principale ale SER.
SER elaborează avize, la cerea guvernului sau din proprie iniţiativă pe teme importante cu caracter economic şi social. El exercită şi un control asupra grupurilor profesionale şi interprofesionale de drept public. Activitatea de control a grupelor profesionale şi interprofesionale se desfăşoară în cadrul PBO (organizaţie profesională) pe care SER o conduce. SER contribuie, de asemenea, la aplicarea legilor referitoare la comitetele de întreprindere, ca şi la controlul aplicării Codului fuziunii unor întreprinderi cu scopul de a proteja interesle lucrătorilor.

SER este o instituţie independentă, finanţată de întreprinderi, fiind un organism de drept public, cu finanţare privată, cu structură tripartită, compusă din 3 colegii. Din totalul de 33 membri, 11 reprezintă patronatul, 11 reprezintă sindicatele, 11 sunt experţi, numiţi de guvern (Coroană). Experţii sunt adesea universitari specializaţi pe probleme economice, financiare, juridice sau sociale, numiţi de Coroană. Reprezentanţii ministerelor asistă în calitate de observatori în cadrul reuniunilor publice ale SER. Consiliul are 120 colaboratori. 

SER este consultat de guvern pe proiecte guvernamentale şi dispune de capacitatea de autosesizare. El dă avize pe teme sensibile, cu termen precis, cele majoritare având rol deosebit. De două ori pe an se ia în dezbatere agenda reformei în domeniul economic şi social, acest organ consultativ contribuind la obţinerea consensului pe aceste probleme. SER poate fi consultat de guvern şi de cele două Camere ale Parlamentului, poate emite avize din proprie iniţiativă pe domenii variate (structura economică, funcţionarea pieţei, securitate socială, dreptul muncii, dreptul societăţilor, participarea lucrătorilor, politica europeană, politica de mediu, politica de consum etc.). Consilierea guvernului are drept scop obţinerea unei creşteri economice echilibrate şi ale unei dezvoltări durabile; o rată ridicată de ocupare a forţei de muncă; o repartizare acceptabilă a veniturilor.

SER dispune de un Consiliu de conducere care pregăteşte şi execută sarcinile cotidiene. Reuniunile în plen se desfăşoară a treia vinei din lună. În cadrul lor se votează avizele care sunt rezultatul unei munci intense a comisiilor sau grupurilor de lucru. Comisiile şi grupurile sunt formate din reprezentanţii celor 3 grupuri, preşedintele fiind, de obicei, un expert independent.

Ser nu are, aşadar, numai un rol consultativ, ci şi unul administrativ, întrucât el supraveghează grupele profesionale şi interprofesionale care au un rol deosebit în diferite sectoare ale economiei, precum şi activitatea comitetelor de întreprindere. SER urmăreşte, de asemenea,  aplicarea unor legi în viaţa economică. În Olanda, fiecare ramură economică este organizată într-o modalitate proprie, fiind reprezentată de o organizaţie profesională sau interprofesională din cele mai diverse domenii (horticultură, culturi arabile, comerţ , cu detalii restaurare hotelieră). Un grup de ramură cuprinde reprezentanţi ai angajatorilor şi angajaţilor, o formă unică în Europa (în anul 2008 erau 7 grupuri de drept public – organe ale administraţiei publice – 11 profesionale şi 6 interprofesionale), cu un buget de 257 milioane euro.

PORTUGALIA
Consiliul Economic şi Social este un organ constituţional (art. 92, 163, 165 din Constituţie) de consultare şi dialog în domeniul politicii economice şi sociale
. Conform Legii nr. 108/1991, cu modificările ulterioare, el are ca obiectiv promovarea participării agenţilor economici şi sociali la procesul decizional, fiind un spaţiu de dialog între partenerii sociali şi alţi agenţi ai societăţii civile.

În acest context,  Consiliul Economic şi Social elaborează avize asupra proiectelor legislative şi asupra programelor economice guvernamentale sau le elaborează din proprie iniţiativă.

CES creează cadrul dialogului social şi negocierii între guvern şi partenerii sociali în cadrul comisiilor sale permanente.

Activitatea CES are la bază fie o cerere a guvernului sau a altor instituţii, fie, conform dreptului, la proprie iniţiativă. Preşedintele CES transmite preşedinţilor comisiilor specializate solicitările şi primeşte rapoartele comisiilor, precum şi proiectele de avize. Guvernul trebuie să prezinte anual Consiliului Economic şi Social un raport referitor la modul în care a ţinut cont de avizele acestuia.
Comisia Permanentă de Dialog Social (CPCS) evaluează proiectele de lege din domeniul muncii şi ia parte la încheierea acordurilor şi pactelor sociale negociate între partenerii sociali. Comisia permanentă de dialog social (CIPCS) este complet independentă de CES care dă doar asistenţă logistică şi administrativă. Ea are o componentă tripartită (12 membri), este prezidată de primul ministru. Din ea fac parte reprezentanţi ai guvernului (4) şi ai Confederaţiilor patronale (4) şi sindicale (4).

CES are 66 de membri, cu Preşedintele, având următoarea repartizare: guvernul (8), Confederaţii sindicale (8), Întreprinderi (8), Cooperative (2), Consiliul Superior al ştiinţei şi tehnologiei (2), profesiuni liberale (2), întreprinderi de stat (1), regiuni autonome (4), colectivităţi locale (8), asociaţii pentru protecţia consumatorilor (1), instituţii private ale solidarităţii sociale (2), asociaţii familiale (1), universităţi (1), asociaţiiale tinerilor întreprinzători, organizaţii ale agriculturii familiale (2), asociaţii pentru egalitate de şanse (1), asociaţii ale femeilor (1), ale persoanelor cu handicap (1), sectorul asigurări-finanţe (2), turism (1), personalităţi cu merit recunoscut (1).

Mandatul membrilor CES corespunde perioadei legislaturii Adunării Republicii. Preşedintele este ales de Adunarea Republcii, cu majoritate de 2/3 din voturile deputaţilor.
Organele Consiliului sunt: Preşedintele, Adunarea în plen, Comisiile permanente, comisiile specializate, Consiliul de coordonare şi Consiliul administrativ. Consiliul de coordonare este constituit din cei 4 vicepreşedinţi ai CES, iar Consiliul Administrativ este un organ de control administrativ şi financiar al CES.

Avizele CES se aprobă cu majoritatea voturilor Adunării, iar cele din proprie iniţiativă cu 2/3 din voturile Adunării. Avizele CES nu au caracter obligatoriu.
Comisiile specializate permanente sunt organizate pe următoarele domenii: politica economică şi socială (CEPES) şi comisia pentru rezvoltarea regională şi amenajarea teritoriului (CDROT). Membrii sunt desemnaţi de Adunarea generală. Lucrările se desfăşoară sub conducerea unor preşedinţi şi prin desemnarea unor raportori pe temele dezbătute.
SPANIA
În Spania, dialogul social a fost determinat de evoluţia sa istorică, de voinţa partenerilor sociali de a consolida procesul democratic. Cultura dialogului derivă din acordurile politice de la Moncloa (1977). Evoluţia dialogului social a înregistrat mai multe etape:
· de la căderea regimului lui Franco până în 1986: perioadă cu o puternică implicare a sindicatelor în tranziţie democratică;
· în perioada 1986-1994 a fost o perioadă de slăbire a dialogului social;
· din 1994 până în prezent s-a înregistrat o revigorare a dialogului social, perioadă marcată şi de tensiuni grave (exemplu, în 2002).

În anul 2004, a avut loc o schimbare majoră prin semnarea unui acord cadru între guvern şi partenerii sociali. Guvernul a iniţiat ca nici o decizie a guvernului să nu fie luată fără acordul partenerilor sociali. Ulterior, a fost semnate acorduri importante referitoare la probleme majore precum imigraţia, formarea profesională, modernizarea serviciului public, securitatea socială, reforma contractelor de muncă, salariul minim, şomajul etc. Iniţial, sistemul a funcţionat pragmatic, fără formalizări.
Consiliul Economic şi Social (CES) a fost creat conform Constituţiei şi Legii 21/1991 din 17 iunie, cu modificările ulterioare
. El are principala misiune de a consolida participarea actorilor economici şi sociali la viaţa economico-socială a ţării şi de a reafirma rolul lor în dezvoltarea statului de drept, social şi democratic. Funcţionarea Consiliului Economic şi social are loc conform legii şi Regulamentului intern, aprobat de adunare şi de Hotărâre a Consiliului.
CES este un organ consultativ al guvernului pe probleme economice, sociale şi de ocupare a forţei de muncă. El are personalitate juridică proprie şi are capacitate şi autonomie funcţională. Principalele misiuni ale CES sunt:

- emiterea unor avize asupra unor proiecte de legi ale statului şi asupra unor decrete regale legislative, pe probleme economice şi sociale, emiterea unor avize asupra pre-proiectelor de lege sau proiecte referitoare la reglementarea administrativă, asupra deciziei de suspendare a preşedintelor Consiliului şi asupra oricărei probleme de resort sau solicitări a guvernului sau a membrilor săi;

- elaborarea, la cerea guvernului sau a membrilor săi a unei iniţiative proprii, a unor studii şi rapoarte referitoare la interesele economice şi sociale ale interlocutorilor sociali în domenii anume (economie, fiscalitate, relaţii de muncă, ocuparea forţei de muncă şi securitate socială, agricultură şi pescuit, educaţie şi cultură, sănătate, consum, mediu, transport, comunicaţii, industrie şi energie, locuinţe, dezvoltare regională, piaţă unică europeană şi cooperare pentru dezvoltare;
- elaborarea şi prezentarea în faţa guvernului, în primele 5 luni ale anului, a unui Raport anual în care să se expună concluzii asupra situaţiei economice, sociale, ocupare pe ansamblul ţării.

Consiliul este compus din 61 de membri, numiţi de guvern şi repartizaţi astfel:
· Plenul adunării este compus din consilieri sub conducerea Preşedintelui, asistat de Secretarul general;
· Comisia permanentă se compune din 6 reprezentanţi ai grupului 1, 6 reprezentanţi ai grupului 2 şi 6 reprezentanţi ai grupului 3, sub conducerea Preşedintelui asistat de Secretarul general;
· Preşedintele CES este numit de guvernul central, la propunerea comună a Ministerului Muncii şi Economiei, după consultarea membrilor Consiliului;
· Vicepreşedinţii sunt în număr de 2 (1 de la grupul 1, 1 de la grupul 2), aleşi de adunare, la propunerea grupurilor. Are funcţiile date de Preşedinte;

· Secretarul general este numit sau suspendat de guvern, la propunerea comună a celor 2 miniştri, după consultarea partenerilor sociali. 
· 1 preşedinte;
· Grupul 1: compus din 20 de consilieri, aleşi de principalele organizaţii sindicale, proporţional cu repreprezentativitatea lor;
· Grupul 2: compus din 20 consilieri aleşi de principalele organizaţii patronale, proporţional cu reprezentativitatea lor;
· Grupul 3: compus din 20 consilieri, din care: 3 propuşi de organizaţii agricole, 3 de organizaţiile maritime şi de pescuit, 4 propuşi de Consiliul consumatorilor, 4 propuşi de asociaţiile cooperativelor, 6 experţi numiţi de guvernul central – la propunerea comună a Ministerului Muncii, Ministerului Economiei, după consultarea organizaţiilor reprezentate în Consiliu, având o pregătire specială în domeniul economic şi social.

Comisiile de lucru care sunt organizate pe teme de economie şi fiscalitate; piaţă unică europeană, dezvoltare regională; agricultura şi pescuit; relaţii de muncă, ocupare, securitate socială; politică sectorială şi mediu; sănătate, consum, educaţie, cultură; Comisia pentru elaborarea raportului anual, Comisia specială, temporară pentru studiul statutului socio-profesional al femeii; Comitetul pentru publicaţii şi cel pentru activitate externă.

Membrii Consiliului şi Preşedintele sunt numiţi pe o perioadă de 4 ani. 

Consiliul Economic şi Social este compus din organe colegiale: plenara adunării, comisii permanente şi comisii de lucru. Organele unipersonale sunt preşedinţia, funcţia de vicepreşedinte şi secretar general. 

Sesiunile în plen sunt publice, unele dezbateri putând să se desfăşoare cu uşile închise, la decizia Adunării. La cerere, membrii guvernului pot asista la dezbateri şi au drept de cuvânt.

Adunarea are o sesiune ordinară, cel puţin o dată pe an, Preşedintele putând convoca o sesiune extraordinară de câte ori este necesar. Comisiile au reguli proprii de convocare şi funcţionare, funcţionând când au cvorumul necesar.

CES dă avize, dar ele nu au caracter constrângător pentru guvern. Avizele sunt adoptate de adunarea în plen, sau de comisii permanente în caz de delegare a competenţelor din partea Adunării. Avizele sunt abordate separat, având un termen pentru analiză, fixat de guvern sau miniştri. Termenul nu poate fi inferior termenului de 15 zile, decât în caz de urgenţă.

UNGARIA
Consiliul Economic şi Social
 a fost creat în august 2004. Conform Statutului, Consiliul Economic şi Social este un forum independent de consultare asupra strategiei naţionale de dezvoltare economică şi socială, de dezbatere şi exprimare a opiniilor referitoare la strategiile guvernamentale.

Consiliul este format din 43 membri, organizaţi în 4 grupuri: 6 reprezentanţi ai angajaţilor; 20 ai angajatorilor şi ai Camerelor de comerţ şi industrie; 10 reprezentanţi ai organizaţiilor civile; 7 oameni de ştiinţă (Academie, rectori). Guvernul nu este membru al CES, nu are drept de vot, dar participă în mod regulat la sesiunile plenare şi la lucrări.
Conform Statutului, misiunile CES sunt următoarele: a elabora studii referitoare la evoluţia macroeconomică şi socială; a discuta strategiile naţionale şi probleme concrete ale ţării din domeniilede politică economică şi socială, politica de dezvoltare, politica în domeniul forţei de muncă, protecţie socială şi sănătate, integrare europeană şi strategii de politici sociale. Sesiunile nu sunt publice.
CES este un forum consultativ care poate formula o opinie, poate propune măsuri, poate face propuneri şi adopta recomandări referitoare la problemele aflate pe agendă. Agenda discuţiilor este stabilită analizând probleme solicitate de guvern, parlament sau din proprie iniţiativă.
Activitatea CES se desfăşoară în următoarele grupuri: 

· grupul reprezentanţilor sferei economice format din 18 membri: 9 ai angajatorilor, 2 ai Camerelor economice, 7 ai altor interese;

· grupul reprezentanţilor angajaţilor – 6 membri;
· grupul reprezentanţilor sferei civice – 11 membri.
Comitetul permanent al CES pregăteşe sesiunile în plen, discuţiile preliminare. El este format din reprezentanţi ai fiecărui grup, din Preşedinte şi Secretarul general. Sesiunile plenare se desfăşoară cel puţi de două ori pe an, convocate de Preşedinte, la solicitarea guvernului sau a unui din grupuri. Preşedintele şi vicepreşedinţii sunt aleşi de grupuri, pe baza principiului rotaţiei.
IV. CONCLUZII
Conform analizei realizate la nivel european, evoluţia dialogului social european din ultimii ani a pus în evidenţă eficacitatea sporită a acestuia şi strânsa sa legătură cu dialogul social naţional
. Experienţa a arătat relaţia de interdependenţă dintre ele şi necesitatea ambelor de a se adapta noilor evoluţii pe plan european şi mondial.  Instituţiile de dialog social europene şi naţionale au încercat să se adapteze din ce în ce mai mult la situaţia economică reală şi să actualizeze permanent reprezentativitatea lor. 
După ultima extindere a UE, partenerii sociali europeni din diferite sectoare economice au consolidat colaborarea cu federaţiile din noile state membre organizând numeroase schimburi de experienţă şi oferind mijloacele necesare realizării emergenţei noilor structuri de dialog social. Majoritatea acestor activităţi au fost cofinanţate de UE prin liniile bugetare numite Relaţii industriale şi dialog sociali, Informare şi acţiuni de formare pentru organizaţiile lucrătorilor.

Modalităţile de asociere a partenerilor sociali la elaborarea reformelor sociale variază considerabil de la un stat la altul. Fiecare ţară are o tradiţie naţională, conform căreia, se acordă, în proporţii diferite, prerogative puterii politice şi partenerilor sociali. În unele state, în care dreptul muncii are origine convenţională, practica dialogului social este foarte dezvoltată şi formalizată (exemplu: Germania, ţările nordice), iar în alte state dialogul social este mai puţin dezvoltat (ex. în Marea Britanie). Unii specialişti apreciază că modelul-tip este cel al Germaniei care recunoaşte autonomia partenerilor sociali de a fixa regulile în anumite domenii.

În majoritatea ţărilor europene, acordurile sociale ample, incluzând managementul, munca şi guvernarea, au luat forma „pactelor sociale”, acorduri tripartite care au inclus cadrul de bază la nivel  macroeconomic, politica fiscală, suportul pentru cercetare şi inovare etc.
Statele membre UE se deosebesc în repartizarea responsabilităţilor  administraţiilor centrale în domeniul dialogului social. Aceste diferenţe se datoarează tradiţiilor administrative naţionale şi structurii guvernării din fiecare ţară.
 În Franţa, guvernul nu are nicio obligaţie de a negocia cu organizaţiile sindicale referitor la remuneraţie şi statut, dar se implică în alte probleme economice şi sociale. În unele state instituţiile de dialog social sunt independente (ex. Ungaria) de guvern sau sunt finanţate din fonduri private (ex. Olanda). În majoritatea statelor ele sunt finanţate din fonduri bugetare, fiind sub tutela primului ministru (ex. Lituania) sau a ministerelor muncii şi protecţiei sociale.
În majoritatea statelor europene dialogul socia ltripartit  este centralizat,  cooperarea tripartită fiind foarte instituţionalizată
. Majoritatea statelor utilizează intens dialogul social tripartit prin instituţii, organisme create la nivel naţional, prin întâlniri informale, negocieri colective la nivele variate
. 

În unele state, activitatea consultării tripartite este foarte intensă (exemplu: Belgia, Olanda, ţările nordice, Slovenia, Spania), în timp ce alte state au un nivel mai scăzut (exemplu: Grecia, Irlanda). În unele state există dialog social, dar fără rezultate practice (ţările baltice, Ungaria, etc).

Noile state mebre UE au organizat structuri ale dialogului social, nebeneficiind de tradiţii juridice, instituţionale şi culturale de dialog. În aceste state, dialogul social se desfăşoară mai ales la nivel naţional, triparit. Lipsa de resurse şi experienţă se reflectă în disparităţile în ceea ce priveşte rata sindicalizării, implicarea sindicatelor nefiind atât de ridicată şi continuă ca în restul Europei.
În numeroase state membre ale UE, condiţiile de dialog social din sectorul public diferă faţă de structurile şi practicile din sectorul privat. Funcţionarii publici nu dispun de drepturi de negociere colectivă atât de largi ca angajaţii din sectorul privat, având un drept de grevă mai restrâns. În sectorul public, relaţiile sociale sunt definite aproape unilateral de stat, în calitatea sa de angajator public. În sectorul public domină sistemul carierei (Austria, Belgia, Germania, Grecia), în timp ce în sectorul privat, acordul contractual se stabileşte anual
. Dialogul social diferă în sistemele fondate pe carieră (Austria, Belgia, Bulgaria, Franţa, Germania, Grecia, Luxemburg, Portugalia etc) şi în cele bazate pe post (Danemarca, Estonia, Finlanda, Olanda, Suedia, Marea Britanie), existând o diferenţă între o gestionare ierarhică şi o gestionare contractuală. În unele state există agenţii de negociere în administraţia publică (exemplu, Italia – ARAN). În Suedia, aceeaşi lege reglementează relaţiile de muncă din sectorul public şi din sectorul privat. În Marea Britanie, în afara înalţilor funcţionari publici, nu este nicio diferenţă între cele două sectoare. În Spania se înregistrează o creştere a importanţei negocierii colective în relaţiile sociale din sectorul public, în vederea creşterii eficienţei serviciilor publice.

Experienţa internaţională a dialogului social a fost sintetizată prin constituirea unei baze de date ample a Organizaţiei Internaţionale a Muncii care a permis evaluarea acestei activităţi şi identificarea unor indicatori ai dialogului social (nivelul sindicalizării, gradul de acoperire al negocierilor colective, gradul de acoperire al consiliilor lucrătorilor etc).
  
Studii recente au pus în evidenţă relaţia complexă dintre aceşti indicatori ai dialogului social, dintre gradul de sindicalizare şi acoperirea negocierilor colective de muncă, precum şi a activităţii consiliilor angajaţilor
.

Acoperirea acordurilor colective referitoare la salarii variază, unele state având o mare acoperire prin acorduri colective faţă de media europeană (în Franţa, Letonia, Lituania, Estonia, România, Bulgaria, urmate de Grecia, Ungaria, Polonia, Cehia, Slovacia, Finlanda etc). Recent negocierile colective la nivel european au avut ca teme timpul de lucru, reducerea costurilor (Germania, Austria, Spania, Olanda, Belgia, Franţa, Danemarca etc.).
În Germania, legea fundamentală, interpretată de instanţa constituţională şi completată de Legea referitoare la acordurile colective, adoptată în anul 1949, garanta partenerilor sociali autonomia de a determina regulile referitoare la condiţiile de muncă şi remunerare. Partenerii sociali au posibilitatea să sesizeze instanţa constituţională dacă ei consideră că o lege afectează domeniul competenţei lor. În acest caz, Curtea Constituţională apreciază dacă este nevoie de intervenţia unei legi federale în domeniu. În practică, au fost frecvente intervenţiile legislative, ceea ce demonstrează o interferenţă între autonomia contractuală recunoscută partenerilor sociali şi intervenţia puterii politice. Sindicatele în Germania sunt considerate puternice, deşi doar o cincime din lucrători sunt membrii ai unui sindicat, ele având o cultură deosebită a negocierii şi a compromisului. Reprezentativitatea lor este apreciată conform jurisprudenţei, nu conform unei legi, fiind determinată de capacitatea de a influenţa şi de a rezolva un conflict. Artictolul 9 din Constituţie menţionează că orice cetăţean are dreptul de a forma coaliţii şi societăţi. Legea convenţiilor colective (legea Tarifvetrraggesetz TVG) menţionează că partenerii convenţiilor sunt sindicatele, angajatorii individuali şi asociaţiile lor. Conform legii TVG, doar organizaţiile capabile să reglementeze condiţiile de muncă pot intra în negocierea colectivă, ele trebuind să demonstreze că au drept scop apărarea, îmbunătăţirea condiţiilor de muncă şi condiţiile economice, dovedind o anume capacitate contractuală. În Germania, negocierile colective se desfăşoară mai ales la nivel sectorial, un rol deosebit având comitetele de întreprindere. În Austria negocierile colective se desfăşoară asemănător,  mai ales la nivel sectorial.

În Marea Britanie rata sindicalizării este de 27%, mai ridicată în sectorul public, unde este de 57%. O treime din angajaţi sunt acoperiţi prin negociere colectivă.  În Marea Britanie, negocierile colective interprofesionale sunt aproape inexistente, unica Confederaţie Sindicală - Trade Union Congress (TUC), ne negociind un acord naţional cu echivalentul patronal - Confederaţia Industriei Britanice (CBI). Negocierea pe ramură a dispărut aproape total, în afara unor domenii precum construcţiile sau imprimeria. Elaborarea proiectelor de lege se face doar prin consultarea partenerilor sociali. O chartă a bunelor practici prevede durata consultării (cel mult 12 săptămâni), consultări care pot lua forme foarte variate. În acest domeniu funcţionează Serviciul de arbitraj şi instanţe specifice pe probleme de dreptul muncii.

În unele state europene rata sindicalizării este foarte ridicată, aşa cum este în Italia, cea mai puternic sindicalizată ţară europeană, în care din sindicate fac parte 50% din pensionari şi 33% din lucrătorii activi. În aceste condiţii, negocierea colectivă se desfăşoară la toate nivele, fiind încheiate acorduri la nivel naţional. Cele mai puternice structuri sindicale sunt în întreprinderi unde reprezentanţii sindicali sunt aleşi de toţi salariaţii.

În Finlanda rata sindicalizării este ridicată, peste două treimi din lucrători fiind sindicalizaţi. În acest context, negocierile colective sunt centralizate, deşi, în ultimul timp a crescut rolul negocierilor sectoriale.  

În Suedia rata de sindicalizare este de 71%, iar negocierea colectivă se desfăşoară la nivel sectorial mai ales, având un grad de acoperire de peste 90%. Există un puternic acţionariat salarial.

În Belgia, acordul naţional se semnează o dată la doi ani, acor prin care se fixează principalele modalităţi de remunerare şi condiţiile de muncă. În Belgia există structuri puternice de dialog social la nivelul întreprinderilor, atât ale angajaţilor cît şi sindicale. Şi în Spania, din anul 2002, au fost încheiate acorduri naţionale, negocierea colectivă acoperind 70% din salariaţi. 

În Luxemburg rata sindicalizării este crescută, de peste 46%, negocierea colectivă desfăşurîndu-se la toate nivelele. 

În Franţa, deşi rata sindicalizării este scăzută, aproape 8%,  sindicatele sunt foarte puternice fiind alese de totalitatea angajaţilor şi, de aceea, au o mare putere de mobilizare. Negocierile colective se desfăşoară la nivel naţional, sectorial şi de întreprindere, cu reguli precise stabilite în acorduri. În întreprinderi, lucrătorii sunt implicaţi în consiliile de administraţie sau de supraveghere sau sunt acţionari.

În Grecia rata sindicalizării este de 22%, negocierile colective desfăşurându-se la nivel naţional, sectorial şi de întreprindere. Salariul minim se stabileşte prin acord naţional. Cele mai puternice organe de reprezentare sunt cele de la nivel local. Prin lege au fost înfiinţate comitete de întreprindere care colaborează cu sindicatele locale.

În Olanda, ca şi în Portugalia, comitetele de întreprindere sunt de asemenea foarte puternice, în condiţiile în care rata de sindicalizare este de 21%. Marea majoritate a angajaţilor este acoperită prin negocieri colective.

O situaţie asemănătoare este în Polonia unde, deşi rata sindicalizării nu este foarte ridicată, doar 15%, funcţionează un puternic acţionariat salarial. Sindicatele poloneze sunt foarte puternice la nivel local. O mică parte a angajaţilor este acoperită de negociere colectivă. De curând a început aplicarea Directivei referitoare la informarea şi consultarea lucrătorilor, înfiinţându-se Centrul de Dialog şi Parteneriat Social- MPiPS.

În Slovenia rata sindicalizării este ridicată, de 44%, dominând negocierea colectivă la nivel de sector, cu grad de acoperire de 96%. Este foarte puternic, de asemenea, acţionariatul salarial.

În Estonia rata sindicalizării este scăzută, de aproape 12%, negocierea colectivă acoperind doar un sfert din lucrători. Cel mai puternic nivel de negociere este însă cel de la nivelul întreprinderilor, unde angajaţii sunt reprezentaţi mai ales de sindicate.

În Bulgaria 30%-35% din lucrători sunt acoperiţi de negocieri colective care au loc la nivel de ramură şi de întreprindere, un rol important având sindicatele locale.

În Cehia rata de sindicalizare este de 22%, negocierea colectivă având loc mai ales la nivelul întrreprinderii, cu un grad de acoperire de 44%. La nivel de ăntreprindere funcţionează şi comitetele de întreprindere şi sindicatele. Au fost mari dezbateri legate de iniţiativa de a înlocui sindicatele cu comitetele de întreprindere, dar măsura a fost considerată anticonstituţională. În alte state, printre care şi România, acolo unde sunt sindicate nu se mai pot înfiinţa comitete de întreprindere.

În Letonia şi Lituania rata sindicalizării este scăzută, aproximativ 15%, fiind puternică negocierea la nivelul întreprinderilor.

Criza economică actuală a confirmat importanţa dialogului social, în dimensiunea sa tripartită, la nivel interprofesional şi sectorial, precum şi în formulele de dialog bipartit. În timpul crizei, dialogul social a avut un rol deosebit (Belgia, Germanaia, Danemarca, Finlanda, Olanda, Slovenia), a întâmpinat şi numeroase dificultăţi (exemplu în Irlanda, Portugalia, Lituania, Letonia).
Dialogul social european, bipartit sau tripartit, va completa practicile naţionale ale dialogului social care se desfăşoară în majoritatea statelor membre, propunând forme noi de dezvoltare.

